Саъдулло Қуронов. Модерн шеъриятда тасвир - www.ziyouz.uz\nБош саҳифа Илм ва фанАдабиётСаъдулло Қуронов. Модерн шеъриятда тасвир\nЧоп этилган 17.08.2019 17.01.2021 МуаллифZiyouz.uz\nХIХ аср охири – ХХ аср бошларида Ф.Ницше, З.Фрейд, А.Бергсон, К.Юнг каби файласуф ва руҳшуносларнинг қарашларидан таъсирланган бир гуруҳ ижодкорлар янгича – модернизм йўналишига асос соладилар. Дастлаб Европа маданиятида кенг тарқалган мазкур йўналиш ХХ асрга келиб бутун дунёда оммалаша бошлади. Модернизм жаҳонда глобаллашув жараёнлари бошланаётган бир вақтда сиёсий, маданий, иқтисодий омиллар ўзаро кесишган нуқтада вужудга келади.\nМодернистлар оламни мантиққа таянмаган, ҳиссий “тафаккур” асосидагина тўлақонли тушуниш мумкин, деб ҳисоблайдилар. Улар бунда мантиқий-таҳлилий мушоҳадага қарши туриб, иррационал онгни етакчи санайдилар. Шунинг учун модернистлар анъанавий методларни инкор этиб, абстракт, нореал ифода шаклларида ижод эта бошлайди. Бу йўналиш вакиллари ижтимоийликдан чекиниб, ўз шуури томон юзланади. “Яъни бу ўринда воқеликни акс эттириш эмас, ижодкорнинг ўз-ўзини ифодалаши устувор аҳамият касб этади”.\nЎзбек адабиётига модернизмнинг кириб келиши ёки таъсири борасида олимларимизнинг қарашлари турлича. Хусусан, профессор У.Норматов ўтган асрнинг 20-йилларида Чўлпон, Қодирий, Фитрат, Боту, Ойбек каби ижодкорлар Ғарб модернизмидан кучли таъсирланганини таъкидлаб ўтади. Филология фанлари номзоди М.Йўлдошева ҳам ўз тадқиқотида жадид адабиётига хос баъзи хусусиятлар ўзбек адабиётида ХХ аср бошларидаёқ модернизмнинг бўй кўрсатганидан дарак беришини айтади. М.Холбеков эса модернизм ўзбек адабиётига ўтган асрнинг 80-йилларидагина кириб келган деган фикрни илгари суради. Умуман, модернизмга хос хусусиятларнинг адабиётимиз тарихининг турли даврларида учратиш мумкинлигини кўплаб олимларимиз тасдиқлайдилар. Адабиётшуносликда янги ҳодисага нисбатан қарашларнинг турлича бўлиши табиий, албатта. Аммо, бизнингча, адабий йўналишнинг муайян даврга хослиги унга тегишли хусусиятларнинг учраб туриши билан эмас, балки бутун бир ижтимоий гуруҳнинг шу йўналишга хос ижодий кайфиятда экани билан белгиланиши керак. Шу маънода, биз М.Холбеков кўрсатган давр (80-йиллар)ни ўзбек адабиётига модернизмнинг кириб келиши даври деб ҳисоблаймиз.\n80-йилларнинг охирларида мафкура босимининг бир қадар пасайиши маданий ҳаётдаги жиддий ўзгаришларга туртки бўлди. Аввало, ижодкор кўнглидаги дардни айтишда нисбий эркинликни ҳис қилади. Айни дамда, қарийб бир аср давомида одамларнинг бутун фикр-хаёлини банд этиб, эътиқод даражасига кўтарилган коммунистик мафкуранинг асл қиёфаси ошкор бўлади. Қудратли ва улкан “империя” емирилаётган пароканда давр санъаткор руҳиятига, унинг ижодига жиддий таъсир ўтказади. “80-йиллар охири 90-йиллар бошларидаги вазият бизда модернизм адабиётининг, абсурд инсон образининг туғилиши учун замин тайёрлади”. Ўзбек модернизмининг “қайнаган” вақти 90-йилларга тўғри келади. Бунга сабаб ижодкорларни бирлаштирган бир хил кайфият ва шу кайфиятни таъминлаб турган “ўтиш даври” эди. Абдували Қутбиддиннинг “Тасаввур лаҳзалари” шеъри, Фахриёрнинг “Мучал ёши”, “Ёзиқ” каби достонлари, Баҳром Рўзимуҳаммад, Азиз Саиднинг бир туркум шеърлари, Назар Эшонқул ҳамда Улуғбек Ҳамдамнинг қисса ва ҳикоялари айни шу даврнинг маҳсули эди.\nМодернистик ифодада бадиий синтезнинг аҳамияти бошқа методларга нисбатан кучлироқ саналади. Зеро, модернизмнинг фалсафий асосида санъатларга бир бутун ҳодиса сифатида қараш ғояси туради. Умуман, модернизмни вужудга келтирган фалсафа замирида ҳам санъат турларига, кенг маънода, бутун инсониятнинг маданий ҳаётига яхлит ҳодиса сифатида қараш устувор бўлган.\n80-йилларга келиб замонавий ўзбек шеъриятидаги баъзи ўринларда рангтасвирнинг модернизм йўналишига хос унсурлар қўлланила бошланди. Бундай ўзига хосликнинг илк намуналарини Рауф Парфи “чизган” манзараларда кўриш мумкин:\nЮлдузларнинг аччиқ нурларига чирмашар,\nЮлар ойнинг намхуш сочларини\nФалакка термулиб қолган кўзларинг.\nРауф Парфининг 1980 йилда ёзилган “Тонг саҳардан ўлтирибсан…” мисралари билан бошланган шеърида маъшуқа кўзлари билан кузатилаётган манзара тасвирланган. Шоир манзарани бевосита тасвирлашга интилмайди. У маъшуқанинг ҳолини ифодалашга уринар экан, ўз-ўзидан ўқувчида муайян табиат манзарасини кўриш имкони туғилади. Аммо бу ўқувчи ўрганган шеърий тасвирлардан жиддий фарқ қилади. Яъни шоир ақл бовар қилмас ўхшатиш билан инсон кўзларига “янгича вазифа”ни юклайди. Ўқувчи бир лаҳза бўлса-да, Ой ва юлдузлар нурига “чирмашиб” ўсиб бораётган нигоҳларни тасаввур қила бошлайди.\nРауф Парфи шеъриятимизга тасвирнинг ўзига хос, модерн кўринишларини олиб кирган ижодкорлардан биридир. Унинг ижодига визуал образларнинг ноодатий шакллари жило бериб туради: “Юлдузларнинг нурлари оғир”, “Қора пардангни ташла юзингга, тун”, “Юлдузларни тугма каби юлсалар”, “Деразамга урилади қор / Жаранглайди жарангсиз кумуш”, “Тоғларимга чўкди осмон” ва ҳ.к.\nЗамонавий ўзбек шеъриятидаги модернистик тамойилларни яхлит ҳолда тасаввур этишда “Ўзбек модерн шеърияти” номли тўплам аҳамиятга молик. Мазкур тўпламда йигирма тўрт нафар шоирнинг ижод намуналари жамланган. Тўплам тузувчилари ўтган асрнинг 20–30- ва 70-йилларида шеъриятимизда модернизмга хос хусусиятларнинг акс этганлигини қайд этсалар-да, китобга 80-йилларга келиб ижод эта бошлаган шоирларнинг шеърларини киритадилар. Китоб мундарижаси шоир Абдували Қутбиддин асарлари билан бошланганини ҳисобга олсак, тузувчилар уни ўзбек модерн шеъриятининг пешқадами сифатида кўради.\nАбдували Қутбиддин ижодига назар ташлар эканмиз, унинг асарлари ҳам анъанавий услубда, ҳам модернизм йўналишида битилганини кузатишимиз мумкин. Шоир шеърлари рамзларга ўта бойлиги билан ажралиб туради:\nНаҳрларда этаги йиртиқ\nЛўли қиздай қарғанар осмон.\nСоҳил бўйлаб кетмоқда йўртиб –\nАрқон каби тортилади ел,\nСуғрилади офтобранг қозиқ.\nСапчиётган тўлқин учидан –\nА.Қутбиддиннинг 1984 йили ёзилган “Наҳрларда этаги йиртиқ” мисралари билан бошланувчи шеърида абстракт, ўта рамзийлаштирилган тасвирни кўриш мумкин. Ўқувчи шеърнинг бадиий-ғоявий мағзини учинчи банддаги биргина мисра – “Муқаннани сотган хиёнат” орқали илғаб олади. Демак, шеър муайян тарихий воқелик ҳақида. Бу ўринда биз учун муҳими, тарихий воқеликнинг муайян тасвирда, тасвир бўлганда ҳам модернизмга хос абстракт йўсинда ифода этилганидир. Шеърни ўқиркансиз, шоир тасвирлаётган манзаралар билан Муқанна қисматини уйғунликда кўра бошлайсиз. Биринчи бандда кучли довул, момақалдироқ, чақмоқ тасвирланган бўлса, иккинчи бандда дарёнинг қоядай кўтарилаётган тўлқинларини кўрасиз. Айни дамда, шоир кичик деталлар билан Муқанна қисматининг характерли ўринларига урғу бериб ўтади: “Сапчиётган тўлқин учидан – Яна тўрга Тушади Балиқ”. Шоир шеър матнида тарихий воқеликка ишора қилса-да, аслида, ўз даври воқеаларига юзланаётганини англаш қийин эмас. У Муқанна сиймосида нафақат ўзини ва зиёлиларни, балки бутун халқни кўраётган бўлиши ҳам мумкин.\nА.Қутбиддин ижодида шеъриятимизда биринчилардан бўлиб модернистик тасвир тўлақонли намоён бўлди. Ундан олдинги шоирларнинг шеърларида муайян модернистик визуал образлар яратилган бўлса, А.Қутбиддин бутун тасвирни, бутун манзарани модернистик услубда “чизади”:\nБиғиллаб қайнаётган човгун…\nБўғотларда ҳакалаб юрган қиш…\nЭтаги куйган изғирин…\nЎйин тушаётган аёл…\nЧарх уриб… Чарх уриб…\n“Тасаввур лаҳзалари” шеърий туркумидан олинган ушбу парчада шоир қиш манзараларини бу фаслга хос бўлмаган кўринишлар билан (“Қор гулхани…”, “Қор чақмоғи…” в.б.) тасвирлашга уринган. Албатта, бу ўринда муайян манзарани, шоир мақсад қилган бадиий ғояни англаб олиш жуда қийин. Чунки биз шундоқ ҳам тушуниш мушкул бўлган мисраларни катта ҳажмли шеърдан ажратиб олганмиз. Аммо “Тасаввур лаҳзалари” шеърини тўла ўқиб, гап 90-йилларнинг аччиқ ҳаёти ҳақида кетаётганини тушунган ўқувчи юқоридаги “мантиқсиз” парчада ҳам муайян манзарани кўради, асосийси, лирик субъект кайфиятини ҳис қилади. Зеро, 90-йиллар ҳаёти ижодкор наздида шу каби алғов-далғов, сира ўхшаши йўқ манзаралардан иборат эди. Шоир ҳали ўзи ҳам тушуниб улгурмаган ҳаётий, ижтимоий манзараларни шу каби нореал тасвир билан ифодалайди. Бу шеърнинг ифодавий ўзига хосликлари модернизмнинг дадаизм оқимида ижод қилган мусаввирларнинг картиналарини ёдга солади.\nЎзбек модерн шеъриятининг яна бир ёрқин намояндаси сифатида шоир Фахриёр эътироф этилади. Фахриёр ўзбек шеърхонини янгича образлар олами билан таништирган, ўз ташбиҳлари билан замонавий ўқувчи дидини ўстира олган саноқли ижодкорлардан бири. Шоир чизган манзаралар ўзига хослиги, ёрқинлиги, асосийси, ноодатийлиги билан ажралиб туради:\nкўйлагини ечаётган аёлдай\nтунни йиғиштириб олар табиат\nфаришталар тахмонига солиб қўяди\nтун худонинг омонати\nюлдузлар омонатга тушган куядир\nтунни илма-тешик қилиб ташлар юлдузлар\nФахриёрнинг “Тонг ташбиҳлари” номли шеъридаги образларни реал олам кўринишлари билан фақат узун ассоциатив занжир воситасидагина боғлаш мумкин. Шеърда туннинг тонгга яқин, осмондан юлдузлар бир-бир “терилаётган”, аста-секин қоронғуликнинг қуюқ ранги йўқолаётган паллалари тасвирланган. Бунда шоир, аввало, ўқувчини туннинг либос (мато) эканлигига ишонтириб олади. Шу боис энди ўқувчи бемалол юлдузларнинг куяга менгзалишини ҳам ҳазм қилади. Гўёки юлдузлар – куя, улар мато (осмон)ни илма-тешик қилиб еган, унда туйнукчалар ҳосил қилган. Мато ортида эса чексиз ёруғлик бор. Ҳар кеча, тун кўйлагини кийганида ёруғлик нурлари шу туйнук (юлдуз)лардан ўтиб келади…\nЎзбек модерн шеъриятининг рангтасвир билан алоқалари Баҳром Рўзимуҳаммад ижодида яққол кўринади. Б.Рўзимуҳаммад ўзининг тасвирий лиракасида модернистик ифода услубларидан унумли фойдаланади. Аниқроғи, шоирга “ўтиш даври” уйғотган кайфиятни ифодалашда модернистик услуб жуда қўл келади. Шу маънода Б.Рўзимуҳаммаднинг тасвирий шеъриятида лирик қаҳрамон руҳий оламини, унинг кайфиятини ифодалаш биринчи планда туради.\nБ.Рўзимуҳаммад шеъриятидаги тасвирлар модернизм оқимларининг манифестига жуда мос келади. Шоир шеърларидаги тасвирни модернист мусаввирнинг муайян картинаси билан бемалол таққослаш мумкин. Б.Рўзимуҳаммад ижодини диққат билан кузатар экансиз, шоир ифодада модернизмнинг назарий асосларига таянганига шубҳа қилмайсиз. У ўзининг “Чўлпон – тонг юлдузи демак” номли китобида санъатларнинг ўзаро якдилликда талқин қилиниши, ҳис этилиши, модерн шеъриятни тушунишда асосий калит эканини таъкидлайди. Бундан англашиладики, шоир модернизмнинг синтетик ҳодиса эканини назарий билимлари эвазига яхши тушунади, ҳис қилади. Унинг тасвирий лирикасини модернизмнинг рассомчиликдаги турли оқимлари билан қиёслаб, шоирнинг аксар асарлари шеърият ва рангтасвир ўртасидаги бадиий синтез асосида яратилганига гувоҳ бўлиш мумкин:\nТонг ўрнига нимадир отибди\nбир эмас жуда кўп кундузлар жимирлар\nтўртбурчак учбурчак кундуз ва кундузчалар\nбаъзиси ним пушти баъзиси жигарранг\nбаъзиси тундек қоп-қора\n1905 йили Парижда бир гуруҳ ёш рассомларнинг ижодий кўргазмаси очилади. Ўзларини жамоатчиликка фовист мусаввир сифатида таништирган бу ижодкорлар чиндан ҳам рангтасвирда катта бурилиш ясаган эдилар. Фовизм модернизмнинг дастлабки оқимларидан бири сифатида эътироф этилади. Фовистлар тасвирга, аввало, жуда қуюқ рангларни олиб кирадилар ва тасвирланаётган объект шаклини бузишга уринадилар. Шу сабабли фовистлар тасвирида синиқ чизиқларни, баъзан, геометрик шаклларни учратиш мумкин эди. Шоир Баҳром Рўзимуҳаммаднинг “Тонг ўрнига нимадир отибди” мисралари билан бошланувчи шеърида айнан фовизм оқимига хос тасвирийликни учратиш мумкин. Шеърда шоир лирикадаги анъанавий пейзаж тасвирларидан умуман фарқ қилувчи манзарани чизади. У табиатни турли геометрик шакллар воситасида (“тўртбурчак”, “учбурчак”), ўзига хос, ноодатий ранглар билан ифодалашга уринади. Албатта, табиат ўз ҳолича ҳам жуда гўзал, аммо унинг инсон кўзларидан яширин баъзи гўзалликлари ҳам борки, буни санъаткоргина бошқаларга кўрсата олади.\nБаҳром Рўзимуҳаммаднинг “Ёз кечаси” номли шеърида энди сал бошқачароқ, аммо ноодатийликда олдингисидан қолишмайдиган манзарани кузатиш мумкин:\nой нурига илашиб\nШеърни ўқиркансиз, тахайюлда айнан ниманинг гавдаланаётганини тушунолмай ҳалак бўла бошлайсиз. Сиз реал ҳаётда кўришингиз ва эшитишингиз мумкин бўлган тун, ой ва чирилдоқ овозлари бирданига қоришиб, тасаввурда ўзига хос тасвирни ҳосил қила бошлайди. Агар бу шеърдаги “манзара”ни реал тасвирга “ўгирсак” осуда тунни, нурафшон осмонни – Ойни ва даланинг ҳар-ҳар жойида чириллаб тундаги сокинликни бузаётган чигирткаларни кўришимиз мумкин. Аслида, шоир манзарани жуда ҳам топқирлик билан, ўта нозик дид билан “чизмоқ”да. Чунки бундай нурафшон тун манзарасида фақат Ой ҳукмдорлик қилиши мумкин. Яъни Ойнинг ёрқинлиги тун бағрида жамики нарсани пардадай тўсиб қўяди. Лекин фақат “чирилдоқ” овозигина унга қарши чиқиши, Ой нури билан беллашиши мумкин. Аммо тасаввурни ишга сола олмасангиз, мазкур лирик манзарада ҳеч нарсани кўра олмаслигингиз аниқ. Зеро, бу тасвирда муайян композиция мавжуд эмас. Унда фақат ой нурига “илашиб, чувалашиб” қолган чирилдоқ овози бор, холос. Бу тур тасвир модернизмнинг дастлабки оқимларидан бўлган экспрессионизмнинг ифода тамойилларига яқин туради. Экспрессионист мусаввирлар тасвирда предметлар шаклини бузишга, номутаносиб ранглар “уйғун”лиги асосида реал композицияни тўзғитишга уринганлар.\nМодернизмнинг яна бир катта йўналиши сифатида абстраксионизмни кўрсатиш мумкин. Бу йўналиш ўзида модернизм оқимларига хос барча хусусиятларни жамлайди. Мутахассислар абстраксионизмни “предметсиз тасвир” деб ҳам аташади. Ҳақиқатан ҳам, бу йўналишга мансуб суратларда ҳеч қандай предмет тасвирланмаслиги мумкин. Абстраксионизм ҳам модернизмнинг илк оқимлари билан бир қаторда вужудга келган. Унинг намояндалари фотография мавжуд оламнинг реал кўринишларини лаҳзага муҳрлаши мумкин, аммо олам моҳиятини тасвирда фақат ўзлари, яъни абстрактсионистларгина ифодалашга қодир деб билганлар. Кўпроқ рассомчиликда оммалашган бу оқимда мусаввирнинг лирик, айни дамда пароканда қалб кечинмалари акс эттирилган. Картиналарда саросимага тушган, шу билан бирга, мутлақо ёлғиз кишилар қалби тасвирланган. Абстраксионизмнинг бошқа йўналишлардан фарқи унда лиризмнинг мавжудлиги эди. Мусаввир картинада жудаям эркин, “тўлқинланиб”, “сузиб” турган шаклларни турли “тебранма” ранглар воситасида ифодалашга уринган.\nЭътибор берилса, Б.Рўзимуҳаммаднинг “Ёмғирда ивиган…” мисраси билан бошланувчи қуйидаги шеърида тасвирнинг деярли предметларсиз эканига гувоҳ бўлиш қийин эмас:\nхўроз қичқириғига ўраб ушладим\nгир атрофда шафақ\nқуёшдан нур эмас\nикки ранг ҳокимлиги\nмен ва теварак…\nКўряпмизки, шоир жудаям катта, кенг кўламли манзарани бир-икки детал билан “чизишга” муваффақ бўлади. У тасвирда, мусаввирона таъбир билан айтганда, минимализм тамойилига амал қилган. Шеърни ўқиркансиз, кўз олдингизда табиатнинг гўзал манзараси гавдалана бошлайди. Аммо ниманинг эвазига? Аслида, шеърдаги айни шу жиҳат уни абстраксионист мусаввирлар чизган картиналарга яқинлаштиради. У бир-икки тасвирий элемент билан кўз олдингизда бутун манзарани гавдалантира олади. Ўқувчи деталлар воситасида умумийликни эмас, балки умумлаштирувчи тасвир асосида бошқа предметларни кўриши мумкин. Масалан, “ўрик гули” баҳордан, “хўроз қичқириғи” тонгдан, қуёш ёмғирнинг тинганидан ва осмоннинг ўта мусаффо эканлигидан, оппоқ парлар эса қуёшнинг тафтидан далолатдир…\nРассом ўйлаб топган\nбу қора ранг қоп-қораки\nунга чизсанг тун кўринади\nБемалол чизаверинг қора мушукни\nБ.Рўзимуҳаммаднинг “Рассом ўйлаб топган” мисраси билан бошланувчи шеъри абстраксионистик ифода учун яққол мисол бўла олади. Шеърни ўқиркансиз, беихтиёр машҳур рус мусаввири Казимир Малевичнинг абстраксионизм йўналишидаги “Қора квадрат” картинаси ёдга тушади. Дунё санъатида ўзига хос мавқега эга бўлгал “Қора квадрат” сурати фақат қуюқ қора рангдан ташкил топган.\nШоир ҳам худди “Қора квадрат”нинг муаллифи каби фақат қора рангнинг аҳамиятини кўрсатишга уринган. Яъни у назарда тутган қора ранг шу қадар қораки, унинг устига бемалол қора бўёқ билан тунни чизиш мумкин. Шунда ҳам тун зулмати ажралиб, кўриниб туради. Бу ранг шу қадар қораки, агар чизсанг, унда мушук думидаги тим қора толалари ҳам ёрқин бўлиб кўринади… Шоир ҳатто рангни тасвирлай олмоқда. У битта яхлит рангга эстетик жозиба бағишлашга эришмоқда.\nСанъат – ижтимоий ҳодиса. Ижодкор қайси даврда, қандай шароитда ва қандай истакда асар яратмасин, унда барибир ижтимоийлик акс этаверади. Чунки ижодкор – шахс мавжуд жамиятнинг бир бўлагидир. Шу маънода, ўзбек модернизмига муайян миллий-ижтимоий кайфиятнинг меваси сифатида қараш тўғри бўлади. Шундай экан, биз Ғарб модернизми ўзбек заминида айнан такрорланган дейиш фикридан йироқдамиз. Лекин 90-йиллардаги ижтимоий-маданий ҳаёт миллий адабиётимизда модернизмга хос бўлган хусусиятларнинг вужудга келишига туртки бўлди. Бунинг натижасида замонавий ўзбек шеърияти янги номлар, бетакрор асарлар билан бойиди.\n Қуронов Д., Мамажонов З., Шералиева М. Адабиётшунослик луғати. – Т.: Akademnashr, 2010. – Б. 201.\n Норматов У. Умидбахш тамойиллар // Шарқ юлдузи, 1993. – № 10–11. – Б. 182.\n← Аввалги Аввалги Иван Бунин. Ойдин кечада (ҳикоя)\nКейинги → Кейинги: Жуманиёз Жабборов. Нексия (спектакль)


ҚУРЪОН ВА ҲАДИСДАН ҲУКМ ОЛИШГА КИМЛАР ҲАҚЛИ?\n61 кўриб чиқилди\nОхирги пайтларда дин номидан фатво берадиганлар сони кундан кунга кўпайиб бораётгани ниҳоятда ачинарли ҳол. Бир тарафда диний маълумотга эга бўлмаган кишиларнинг динга аралашиши, дин ҳақида ўз фикрларини тап тортмай айтавериши бўлса, яна бир тарафда динни чала-чулпа ўрганиб олган шахсларнинг динни нотўғри талқин қилиб олишганларидир. Бир ҳақиқатни айтишимиз мумкинки, булар қош қўяман деб кўз чиқарган кишилар каби савоб оламан деб, билиб-билмай оят ва ҳадислардан ўзларича ҳукм чиқариб, нотўғри фатволар бериб, ўзлари ҳам адашмоқдалар, ўзгаларни ҳам адаштирмоқдалар.\nҚуръон карим ва ҳадиси шарифлардан ҳукм олиш ёки фатво бериш ҳар кимнинг ҳам қўлидан келавермайди. Бу масъулиятли ишни ижтиҳод (оят ва ҳадислардан ҳукм чиқариш) даражасига етган мужтаҳид зотларгина амалга оширишлари мумкин.\nМанбаларда айтиб ўтилганидек, «Ижтиҳод қилишнинг шарти – Қуръони каримни луғавий ва шаръий маъноларини пухта билиш, ҳадис ва унинг етиб келиш йўлларини ҳамда қиёснинг турларини чуқур англаб етишдир».\nАраб тилини ўзлаштирган, Қуръони каримни ўқишни билган, таржималарини ўқиб ўрганган, ҳадиси шарифнинг нима эканини англаган билан иш битмайди.\nНегаки, оят ва ҳадисларнинг зоҳирий маъноси бўлгани каби ботиний маънолари ҳам бор. Айрим калималар ҳамма жойда ҳам бир хил келавермайди. Бир ўринда қайсидир маънони англатса, яна бир ўринда мутлақо бошқа маънони келтириб чиқаради. Гоҳида бир-бирига зид маъноларни англатиши ҳам мумкин. Буни фақат чуқур илм аҳлигина тушунади.\nБунинг учун Қуръоннинг маъноларини қисқача тушуниш эмас, балки, Қуръони каримга доир барча илмларни чуқур билиш ва бу соҳада моҳир бўлиш керак. Яъни, носих (ўзидан олдинги оятнинг ҳукмини бекор қилувчи) ва мансух (ҳукми тўхтатилган) оятлар ҳақидаги илм, мутлақ (умумий маънода келган) ва муқайяд (махсус бир маънода келган) оятлар ҳақидаги илм, сабаби нузул – оятларнинг тушиш сабабларига доир илм, араб тили, усулул фиқҳ, балоғат ва фасоҳат фанларида моҳир бўлиши ва бунга доир зарурий илмларни ўзида ҳосил қилган бўлиши керак.\nШунингдек, ҳадис илмида «саҳиҳ», «ҳасан» ва «заиф», «мавзуъ» ҳадисларни тушуниш, ҳадис ровийларининг тарихини билиш, носих (ўзидан олдинги ҳадиснинг ҳукмини бекор қилувчи) ва мансух (ҳукми тўхтатилган ) ҳадисларни англай олиш ва бунга доир зарурий илмларни ўзида ҳосил қилган бўлиши зарур.\nҚуръон ва ҳадисдан ҳукм олишга ҳақли киши бундан бошқа яна кўплаб маълумотларга эга бўлиши даркор.\nИлмсиз фатво бериш шариатимиз кўрсатмаларига кўра, ҳаром ҳисобланади. Чунки илмсиз фатво бериш Аллоҳ ва Унинг Расули номидан ёлғон гапиришдир. Илмсиз фатво бериш бошқаларни адаштиришдир. Инсонларни адаштириш, залолатга бошлаш эса катта гуноҳдир. Гуноҳ амални била туриб бепарво бўлиш, ундан сақланмаслик эса айни қабоҳат. Бирор нарсанинг асл моҳиятини тўлиқ англамай, диндан етарлича хабардор бўлмай, вазиятни тўлиқ баҳоламай, диний саволларга жавоб беришга журъат қилиш, фатво бериш, ҳукм чиқариш жуда катта хатар саналади.\nعن عبد الله بن أبي جعفر رضي الله عنه قَالَ: قَالَ رَسُولُ اللّهِ صلى الله عليه وسلم أَجْرَؤُكُمْ عَلَى الْفُتْيَا أَجْرَؤُكُمْ عَلَى النَّارِ. رواه الامام الدارمي\nАбдуллоҳ ибн Абу Жаъфар розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Фатвога журъатли бўлганларингиз дўзахга журъатли бўлганингиздир», дедилар» (Имом Доримий ривояти).\nШундай экан, Қуръон ва ҳадисдан ҳукм олишда, фатво беришда ўта диққатли бўлмоқ керак. Уни биладиганларга ҳавола қилинса, масаланинг ечими хамирдан қил суғургандек барҳам топади. Акс ҳолда турли зиддият, ихтилоф, келишмовчилик содир бўлиб, инсонлар жаҳолат ва залолат гирдобига тобора ботиб бораверадилар.


Aллома ибн ал-Жазарий ҳаётлари ва тажвид илмида тутган ўрни – oliymahad.uz\nAллома ибн ал-Жазарий ҳаётлари ва тажвид илмида тутган ўрни\nAллома ибн ал-Жазарий ҳам тажвид илми ривожи учун улкан ҳисса қўшган олимдир.\nУ кишининг тўлиқ исми Муҳаммад ибн Муҳаммад ибн Муҳаммад ибн Aли ибн Юсуф ал-Жазарий ал-Димашқий аш-Шерозий бўлиб, куняси Aбулхайрдир.\nИбн ал-Жазарий ҳижрий 751 йил Рамазон ойининг 25-куни, шанба/1350 йил 30 ноябрда Суриянинг Дамашқ шаҳрида таваллуд топган. Дунёга келиши хусусида қизиқ бир воқеа содир бўлганлиги ривоятларда қайд етилади: Ибн ал-Жазарийнинг отаси савдогар бўлган екан. Оилали бўлгандан сўнг қирқ йил фарзанд насиб етмабди. Бир йили ҳаж зиёратини адо етар екан Замзам сувидан ичиб, Aллоҳ таолодан олим бир фарзанд ато етишини сўрабди. Шундан сўнг ўғли Муҳаммад дунёга келган ва туғилишлари таровеҳ намозидан сўнг воқеъ бўлган екан.\nОнаси Оиша бинти Ҳасан ибн Aли ад-Димашқий (ваф. 785/1383 й.) ҳам зиёли, олима аёл бўлиб, ўғли Шамсиддин ибн ал-Жазарийдан бир қанча илм хабарларини эшитган ва ривоят қилган.\nИбн ал-Жазарий Дамашқда ўсиб вояга етади ва ўша ерда Қуръони каримни ёд олади. Ўшанда у ўн уч ёшда эди. Ўн тўрт ёшга етганда эса намозда имомлик қилар еди. Фасоҳатли, болиғ мантиқ эгаси бўлган. Кўриниши қизилга мойил оқ рангли, хушбичим бўлиб, бадавлқизилга мойил оқ рангли, хушбичим бўлиб, бадавлат инсон бўлган ва бир неча бор тижорат сафарларини ҳам амалга оширган.\nИбн ал-Жазарий дастлаб қироат илмларига катта эътибор қаратди. Бу илмни Шом , Миср, Ҳижозлик замонасининг энг буюк олимларидан олди. Имом ибн ал-Жазарий сабоқ олган олимларнинг барчаси номини санаб ўтиш мушкул. Шундай бўлса-да уларнинг айримларини номларини еслаб ўтиш жоиз.\nДамашқлик устозлари: Aбу Муҳаммад Aбдулваҳҳоб ибн ас-Сулар (698/1298-782/1380) , Шайх Aҳмад ибн Иброҳим ат-Таҳҳом(702/1302-782/1380), Шайх абу-л-Маолий Муҳаммад ибн Aҳмад ал-Луббон (715/1315-776/1374 й) ва бошқалар.\nМисрлик устозлари: Шайх Aбу Бакр Aбдуллоҳ ибн ал-Жундий (туғилган йили 699/1300), Aбу Aбдуллоҳ Муҳаммад ибн ас-Соиғ (704/1304-776/1374) ва бошқалар.\nИмом ибн ал-Жазарий ҳижрий 768/1376 йили муборак ҳаж ибодатини адо этиш мақсадида Маккага ва Пайғамбар соллаллоҳу алайҳи ва саллам қабрларини ва масжидларини зиёрат қилиш учун Мадина шаҳрига борганида масжид имом-хатиби Шайх Aбу Aбдуллоҳ Муҳаммад ибн Солиҳга қироат қилиб берган. Бундан ташқари, бир неча устозлардан ҳадис, фиқҳ, усул, баён каби илмларни олишга муваффақ бўлди. Ибн ал-Жазарий нафақат тажвид ва қироатлар олими балки тафсир, ҳадис, фиқҳ, усул, тавҳид, тасаввуф, балоғат, наҳв, сарф ва бошқа бир неча тур илмлар борасида ҳам олим бўлган.\nИбн ал-Жазарий устозлардан сабоқ олгач, бир қанча мансабли вазифаларда хизмат қилди. Яшаган ҳар бир шаҳрида қироат ва ҳадис илмларидан сабоқ берди.\nШулар жумласидан, уммавийлар ҳукмронлиги даврида Дамашқда қурилган “Қуббату-н-наср” (Бургутсимон қубба”), Қоҳира яқинида жойлашган “Турбату умми-с-Солиҳ” (“Умму Солиҳ Мақбараси”) номли мадрасада бир неча йиллар қироат ва ҳадисдан талабаларга сабоқ берди.\nИмом ибн ал-Жазарий 833-йил Рабиъул аввал ойининг олтинчи жума куни /1430 йил 2 декабр тонгда вафот этади ва Шерозда ўзи бино қилдирган “Дору-л-ҳадис” ҳудудига дафн етилади. Aллоҳ у кишини ўз раҳматига олиб бизни ҳам у зотнинг илмларидан баҳраманд қилсин!\n4-талабаси Наманов Манас\n2347750cookie-checkAллома ибн ал-Жазарий ҳаётлари ва тажвид илмида тутган ўрниno\nОлдингиҚуръон қироати бўйича ижоза олиш йўллариКейингиСура ва оятлар мазмуни ва моҳияти\nҲазрати Умар разияллоҳу анҳу


Паралимпия. Испаниялик баскетболчиларнинг сири фош бўлгани ҳақида / Olamsport.com\n11 апр 14:01\nПаралимпия. Испаниялик баскетболчиларнинг сири фош бўлгани ҳақида\n2000 йил Сиднейда бўлиб ўтган ёзги Паралимпия ўйинларида ақли заиф спортчилар ўртасидаги баскетбол мусобақасининг финал учрашувида Испания терма жамоаси Россияни мағлуб этиб олтин медалга сазовор бўлди.\nАммо, орадан маълум вақт ўтгач, олтин медаль соҳибларидан бири ҳисобланган журналист Карлос Рибагорда Сиднейда зафар қучганлардан фақатгина 2 таси чиндан ногирон экани, қолганлари эса, жумладан унинг ўзи ҳам ўзларини худди ногиронлардек тутишганини айтган. Шундан сўнг, Халқаро Паралимпия қўмитаси испанлардан олтин медалларни олиб қўйган ва Россия терма жамоасини ғолиб деб эълон қилган. Кейинчалик эса ақли заиф спортчилар ўртасидаги мусобақалар Паралимпия ўйинлари дастуридан буткул чиқариб юборилди.


Юртни рамзлар билан севиш... Буни қачон бас қиламиз? — Ishonch Gazetasi\nЮртни рамзлар билан севиш… Буни қачон бас қиламиз?\n«Бешта ўринбосаримнинг ҳар бирига «I love … » ёзувини ўрнатишни топшириқ бердим!..»Бугун қайси нашрга, интернет саҳифаларига қараманг, она тилига эътибор, давлат тилининг аҳамияти ҳақидаги мақолалар билан тўлиб-тошган. Аммо ана шундай жонкуярлик афсуски ҳаётимизда, ён-атрофимизда, амалий ишларимизда сезилаётгани йўқ. Тилга эътиборсизлик борасидаги нафақат кеча ёки ўтган кунидаги, балки бир неча йиллардан бери қилинаётган чиқишлар ҳеч кимни безовта ҳам қилмаяпти.\nБундан икки-уч йил бурун ўша ҳаммага машҳур «I love Uzbekistan» қулоғимиз остида жаранглай бошлади. Хоҳлаймизми йўқми, «Мен Ўзбекистонни севаман» эмас, «I love Uzbekistan» дея баралла жар соладиган бўлдик. Буни қарангки, пойтахтда бошланган чет элча дил изҳори қулоққа хуш ёқди, шекилли, энди вилоят, туман, ҳатто чекка бир қишлоққача «I love …» урф бўла бошлади. Лицейда ўқиб юрган кезларим бирор жойда бу сўзга кўзим тушмаган эди. Бироқ университетдан таътилга чиқиб, она шаҳрим томон отлансам, не кўз билан кўрайки, шаҳар марказида «I love Navoiy» қаққайиб турибди. Ана юртга муҳаббату, мана тилга ҳурмат, дедим таъбим хира бўлиб.\nБу ҳолат кимгадир ёқар, кимгадир эриш туюлар, буни билмадиму, лекин шаҳримиз ҳуснига ҳусн қўшамиз деб, она тилимиз мавқеини анча паст поғонага ташлаб қўяётганимиз яққол сезилиб турибди. Ҳар бир шаҳару туман марказига бундай ёзувли сўзларни ўрнатишдан мақсад нима ўзи? Ёш авлод қалбида ватанпарварлик туйғусини уйғотиш ва ватанга муҳаббат руҳида тарбиялаш дейлик. Бироқ «I love Tashkent»ни кўрган бола онгида ватан тушунчаси чуқур илдиз отсаю, она тилига бўлган ҳурмат заррача ўсмаса, бундай ватанпарварликда қандай маъно бор? Юртга муҳаббат она тилига ҳурматдан бошланмайдими аввало?\nМен шу ёш авлоднинг бир вакили сифатида шуни айтоламанки, ҳар гал шу ёзувларга кўзим тушганида, фақат ва фақат она тилимизнинг топталган қадри кўз олдимга келади, холос.\nТуризмни ривожлантириш давлат қўмитаси матбуот хизматининг uzbektourism.uz сайтида хабар беришича, афсонавий Самарқанд шаҳрининг асосий кўчаларида қадим тарихимизга қизиқиб, шаҳарга ташриф буюрувчиларни мамнуният билан кутиб оладиган иккита «I love Samarkand» ўрнатилибди. Ана мақсаду, мана туризмни ривожлантириш! Шаҳарга келган сайёҳ ўз тилида ёзилган ёзувни кўриб мамнун бўлмай, ким мамнун бўлсин, ахир. Уни бизнинг она тилимиз қадри заррача қизиқтирмаса…\nБироқ келган меҳмоннинг хаёлидан «Бу юртнинг она тили қайси тил ўзи?» деган сўров ўтиб, «ўз тилини ўзга тилда севадиганлар» дея ич-ичидан кулмайдими? Кўзга яққол ташланиш учун «юрак» белгисини ўрнатишганига нима дейсиз?\nБу рамзни 14 февраль куни танқид қилиб, роса боплаб таъзирини берсак-да, бу ёқда шаҳар дарвозаси олдида ҳурмат билан ўрнатиб қўйишимиз нимаси? Шу ўринда Туризмни ривожлантириш давлат қўмитасига бир савол: туризмни ривожлантириш ҳақида бош қотираётган вақтингизда она тилимизга путур етмаяптими, дея ҳеч ўйлаб кўрасизми?\nБир куни сурхондарёлик курсдошим шаҳрига ўрнатилган «I love Termez» ёзувининг хато ёзилганидан жаҳли чиқиб, «I love…»га чидаб келаётган эдигу, неча йилдан буён Термиз дея айтиб келинган сўзни хато ёзишганига нима дейиш мумкин?» деб қолди. Ҳа, баъзи шаҳарларимиз номлари борки, инглиз тилида ёзилиши унча фарқ қилмайди. Бироқ айримларини кўрсанг, бошқа шаҳар номини кўргандай бўласан киши. «I love Khorezm», «I love Kokand»ларни кўриб, миллийлигимиз ҳам эсимиздан чиқиб қолади. Аслида уларни оддийгина қилиб «Xorazm» ёки «Qo‘qon» дейиш кўпроқ дилга яқин эмасми?\nЎтган йили Нукус шаҳрида ҳокимликнинг раҳбар шахслари иштирокида йиғилиш бўлиб ўтган эди. Шунда шаҳар ҳокими Парахат Турешев сўзга чиқиб, «Бешта ўринбосаримнинг ҳар бирига «I love Nukus» ёзувини ўрнатишни топшириқ бердим», деган фахр билан. Ҳамманинг эътибори тушадиган жойларга қўйилаётган бундай ёзувлар аслида тегишли мутахассислар иштирокида муҳокама қилиниши керак эмасми?! Бироқ ҳоким буванинг ўзлари шундай топшириқ бериб турганларидан кейин, бошқалардан нимани кутасиз? Нима, шаҳарнинг нуфузини ошириш учун «I love…»дан бошқа муҳимроқ ишлар йўқми?\nЯқинда 21asr.uz сайтида қашқадарёлик 27 ёшли талабанинг фикрини ўқиб қолдим: «Бизнинг туманга киришда ўрнатилган лойиҳани шахсан вилоят ҳокимимиз тасдиқлаб берган. Бир ой тинмай ишлади қурувчилар, миллионлаб пул кетди, ахир. Ким энди буни олиб ташлайди, ҳеч ким!..»\nҲа, айни шу мавзуда ўнлаб газеталар, сайтлар танқидий мақолалар эълон қилди. Бироқ шундан бери «I love…»лар кўпайса кўпайдики, бирортаси ҳам олиб ташлангани йўқ. Ҳамма нарса молиявий асосга бориб тақалади, деганларидек демак, сувга оққан миллионлаб пуллар бу лойиҳани бекор қилишга тўсқинлик қилади. Аслида, миллиардлаб пул ҳам ўз она тилимизни ўзимизга қайтариб беролмайди, тилимизга ҳурматни оширолмайди-ку!\n«Биргина шу муаммога барҳам бериш билан она тилимиз қадри кўтарилиб қолмайди, пашшадан фил ясама», деган фикр хаёлингиздан ўтгандир балки. Бироқ катта кўнгилсизликлар шундай кичик лоқайдликлардан бошланади.\nШу кунларда деярли ҳар бир таълим муассасасида тил байрамига бағишланган тадбирлар бўлиб ўтди. Аслида, 21 октябрь келаётгани учун «маънавиятчи»лар оёғи куйган товуққа ўхшаб, «патиллаб» қолди. Нима учунки, байрам ўтказилганлиги тўғрисида ҳисобот топшириш керак. Расмбозлик авжида, ахир расмлар тадбир ўтказилганлигининг исботи-да.\nУниверситетимизда ҳам тил байрамига бағишланган тадбир бўлиб ўтди. Уч-тўртта курсдошимиз билан бу тадбирбозликка қўшилишни истамай, кутубхонага отландик. Қарангки, ортимиздан «Тадбир томошасига келмаслик она тилига беҳурматликдир» деган «илиқ» сўзлар янграбди. Ўша тадбирда иштирок этаётганлар, тадбир томошасига отланганларнинг ҳаммаси ҳам она тилини қойилмақом ҳурмат қилиб қўйибдими? Тилга муҳаббат тадбирбозлик билан ўлчанадими? Мактаб давримдан бери тил байрамига бағишланган тадбирларда иштирок этиб келаман ва шуни айтоламанки, 21 октябрь куни она тили ҳақида тўртта шеър, бир оғиз гап, мумтоз куй ижро этиш билан тил бойлигимиз ошиб қолмайди. Энди тадбирбозликни камайтириб, амалий ишларга ўтадиган вақт келди, назаримда.\nКуни кеча Президентимиз Шавкат Мирзиёевнинг ўзбек тилига давлат тили мақоми берилганининг ўттиз йиллигига бағишланган тантанали маросимдаги нутқини тинглар эканман, яхшики ҳар қанча бойлик билан сотиб олиб бўлмайдиган «миллий ғурур» деган иборанинг маъносини жуда яхши тушунадиган, она тилимизни ўзимизга қайтаришимиз осон бўлмаганини билганлар, бунинг тирик гувоҳи бўлганлар бор орамизда, дедим ўзимга ўзим. Энди фақат мамлакат раҳбари айтганидек, давлат тилига – она тилимизга эҳтиром ва садоқатни барчамиз ўзимиздан, ўз оиламиз ва жамоамиздан бошлашимиз керак.\n(“Oila davrasida” газетаси 45-сон, 2019 йил 31 октябрь)


Энди сенсор орқали озиқ-овқатлар таркиби аниқланади | soglom.uz\nЭнди сенсор орқали озиқ-овқатлар таркиби аниқланади\nАмерикалик олимлар 2х2 мм ўлчамдаги тиш датчигини яратди. Ундан озиқ-овқат маҳсулотлари истеъмолини назорат қилишда фойдаланиш мумкин.\nУшбу сенсорнинг вазифаси маҳсулот таркибидаги глюкоза, туз зичлиги ва алкогол ҳақида мобил қурилмага маълумот бериш билан чекланган. Бироқ, олимлар келажакда сенсорни маҳсулотларнинг озуқавий хусусиятлари ҳақида кўпроқ маълумот олиш имкони ҳақида гапирмоқда.\nСенсор уч қатламдан иборат: ўрта қатлам озиқ-овқат маҳсулотини ўзига шимади. Икки ташқи қатлам эса тўртбурчак шаклдаги иккита олтин асосли гардишдан иборат. Марказий қатламга аввал маълум бўлган озиқ-овқат таъсир этса, унинг электр хусусияти ўзгаради. Кейин у турли жадалликдаги радиотўлқин узата бошлайди. Дастлаб маълумотлар тўпланади ва радиотўлқин ёрдамида узатилади.\nТадқиқот муаллифлари сенсорни яратишда радиотўлқинли идентификация технологиясидан фойдаланганликларини қайд этмоқда. Бу эса сенсорни қайси юзага (тиш ёки терига) бириктирилганидан қатъий назар маълумот узатиш имконини яратади.\nОлимларнинг фикрича келажакда бу турдаги сенсорлар тананинг барча юза қисмида бириктирилиб, организмнинг биологик кўрсаткичларини назорат қилишда фойдаланиш мумкин.\nЯна ўқинг: Хитой сиёҳи саратон ҳужайрасини нобуд қилади\n2018/15 Такомиллашаётган тиббиёт


Ислом Каримов тутган кундалик (3 қисм) » Ўзбекистон янгиликлари – Zamin.uz\n06-09-2016 | 12:19\nZAMIN.UZ / Узбекистон / 06 Сентиябр 2016 года1 240\nЎзбекистон халқ шоири Усмон Азим дилбар ва дилкаш инсон. Ҳазил мутойибага уста бўлиш билан бирга, жиддий ва сиёсий мавзуларда ҳам юксак савияда фикрлайди. Усмон ака Ислом Каримов ҳақида гапириб берган воқеа ҳеч қачон хаёлимдан кетмайди:“- У пайтларда Президент Девонининг ёшлар масалалари бўйича Давлат маслаҳатчиси лавозимида ишлардим. Бир куни Ислом ака ҳузурларига чақириб қолдилар. Хоналарига аста кириб бордим. – Кел,-дедилар. Кўрсатилган стулга ўтирдим. – Чой ичасанми?-дедилар. Нима деб жавоб беришни билмай довдираб қолдим. Аммо овозларидаги меҳрибонликни пайқаб дадилландим ва : -Ким ҳам Президентнинг қўлидан чой ичгиси келмайди, — дедим. Президент юмшоқ табассум билан чой узатдилар. Чойни олаётиб, қўллари бироз қалтираётганлигини сездим ва нега бундай бўлаётганлигини ўйлай бошладим. Ислом аканинг шундай хислати бор эди-ки, қаршисидаги одам нимани ўйлаётганини билиб турарди. Шунинг учун унча-мунча одам у кишининг қарашларига дош беролмасди.Президент ёшлар масаласи бўйича топшириқлар бергач, гап орасида тўхтаб, — Усмон, мен Худога нима ёмонлик қилдим,-дедилар. Шу заҳоти, “ Ислом ака, сиз Худога ҳеч қандай ёмонлик қилганингиз йўқ, Худо сизни яхши кўради. Агар яхши кўрмаса сизни Президент қилиб сайлармиди, Худо сизга меҳрибон, сиз Худонинг севган бандасисиз, Худо сизни ҳамиша ўз паноҳида асраб келган, бундан кейин ҳам асрасин, сиз Худонинг ердаги соясисиз,” деган фикрлар бошимда ғужғон айлана бошлади. Аммо, овоз чиқариб бу сўзларни айтаолмасдим. Президентнинг сўзини бўлишга ҳеч кимнинг ҳадди сиғмасди. – Қара, қўлим қалтираяпти. Биласанми, бу нимадан нишона ! Бу дегани эрта-индин шу яқин атрофда зилзила бўлади, дегани. Қайси гуноҳим учун Худо халқимни бошига бу офатни юбораяпти. Айт, нима қилишим керак. Бу офатни қандай тўхтатиш мумкин. Қанча ялиниб ёлворай !? Айт, ҳаммасини бажаришга тайёрман. Мана шу халқ, менинг азиз халқим соғ-саломат яшаса бўлди. Агар шу халқнинг омонлиги учун жоним керак бўлса, жонимни беришга тайёрман, фақат шу халқ тинчликда, фаровонликда ҳаёт кечирса бўлди. Икки кундан буён кечалари ухламай юртимизни, жонажон Ватанимизни омонликда ҳаёт кечиришини сўраб, Худога ёлвориб чиқаяпман. Зора, илтижоларим қабул бўлса ! Қўлимдаги қалтироқ анча камайди, аммо тўхтагани йўқ”,-дедилар.Мен, Президентга жавоб беришга ҳолим йўқ, баданимдан сув-сув тер оқар, илоҳий қудратли кучнинг қаршисида тургандай ожиз эдим. Ўша куни хонадан беҳол чиқиб кетдим ва Худо бекорга бу одамни подшо қилиб сайламаганига яққол иқрор бўлдим. Ислом Каримовда, ҳақиқатдан ҳам биз оддий фуқароларда бўлмаган илоҳий куч, илоҳий қудрат бор эди. Худо берган мана шундай илоҳий салоҳият, илоҳий танлов бўлмас экан, подшо бўламан деб югуриш бефойда. Президентни одамлар сайламайди, аввало Худо сайлайди, одамлар Худо сайлаганни сайлайди.Икки кундан кейин Ислом Каримов айтган воқеа рўй берди. Ангрен яқинидаги Жигаристон қишлоғи ўпирилиш остида қолди, бу офатга катта талафотларсиз барҳам берилди. Аслида, бундан ҳам даҳшатлироғи рўй бериши мумкин эди !”Усмон ака шундай дея хикояларини тугатган эдилар.(Ислом ота! Жойингиз жаннатдан бўлсин ! Биз сиздан розимиз, Сиз ҳам биздан рози бўлинг! Омийн !)Шоир, Муҳаммад ИсмоилМанба: diydoraziz.uz\nТеглар: Кундаликлар Ислом Каримов 3-қисм ВконтактеFacebookTwitterОдноклассникиМой мир


“Кинначига борсангиз ҳам 5 минг сўм берасиз, биз шифокормиз-ку...” » Murodbek.Net\nДата: 28/04/2018, 00:45\nХалқимиз орасида “шифокорга ишинг ҳеч қачон тушмасин”, деган нақл юриши бежиз эмас экан. Ҳақиқатдан ҳам ушбу гапда жон борга ўхшайди. Куни кеча галма-галдан фарзандларимнинг кўзи хасталаниб қолди. Бирини боғчага жўнатиб, иккинчисини шифокорга кўрсатиш мақсадида ўзимиз рўйхатда турадиган туман кўп тармоқли поликлиникасига олиб бордим. Аксига олиб болалар окулист шифокори ушбу кунда ишламас экан. Унинг иш кунлари ҳафтада атига икки кун экан. Фарзандимни қийнаётган дард эса шифокорнинг келиш вақтини кутолмайди, янада авж олиб кетиши тайин гап. Поликлиникага келганимиз зое кетмаслиги учун бошқа шифокордан маслаҳат олиш мақсадида, навбатда туриб олдига кирдик. Улар кўз хасталигини фақат окулист даволашини айтишди. Шундан сўнг шаҳарда жойлашган энг яқин кўп тармоқли поликлиникага боришга мажбур бўлдик. Қабул бўлимида ўтирадиган ҳамшира окулистни 3-қават, 317-хонада бўлишини айтди. Хона олдига келиб ўз навбатимизни кута бошладик. Эшикка катта қилиб “тиббий хизматлар бепул”, деб ёзиб қўйилган экан. Авваллари “ушбу поликлиникада рўйхатда турадиганлар учун бепул”, деб ёзишарди. Бепуллигидан қувондим. Аксига олиб чўнтагимда 10 минг сўм билан чиққанман. Фарзандим ҳам тинмай қорни оч қолганини такрорлаб, холи-жонимга қўймас эди...\nБиласизми, кинначига борсангиз ҳам 5 минг сўм берасиз? Биз шифокорларнинг нархи кинначидан ҳам паст даражага тушиб қолмоқда! Биз фақат ўзимизга қарашли ҳудудга қараймиз. Бошқасига жавоб бермаймиз! - деб энсасини қотира бошлади.\nБизга қарашли поликлиникада болалар окулист шифокори йўқ экан. Шунинг учун сизнинг олдингизга келишга мажбур бўлдим, - дедим унга ялиниш оҳангида.\nБу менинг “проблемам” эмас, - деди менга ўқрайганча.\n, қизимни етаклаганча кўча тaмон отилдим. Албатта, уларни ҳеч қачон норизо қилмасликка ҳаракат қиламиз. Яна ишимиз тушишини ўйлаб иложи борича чўнтагига беш-тўрт сўм солиб кетамиз. Кейинги сафар келганимизда уларнинг биздан юз ўгиришидан ҳадиксираймиз. Бироқ ўзини кинначига тенглаштирган, ҳар ой ойлик маоши билан таъминланадиган, олий маълумотли шифокорнинг бундай гапларидан кейин ундан нима кутиш мумкин?..


БМТ: фан глобал муаммоларни ҳал қилишда ёрдам бериши лозим\nФан инсоният олдида турган глобал муаммоларни ҳал қилишда ёрдам бериши лозим, деб айтди БМТ бош котиби Пан Ги Мун Санкт-Петербургда бўлиб ўтаётган БМТ бош котиби ҳузуридаги илмий-маслаҳат кенгаши йиғилиши иштирокчиларига видеомурожаатида.\n“Сизлардан билимлар ва фанни инсоният хизматига қўйиш борасида тавсия кутиб қоламиз. Биз билимларни ночорликни йўқ қилиш, турмуш тарзини ошириш, фаровонликни таъминлаш борасида инсоният хизматига қўйишимиз керак”, деб айтди Пан Ги Мун.\nЙиғилишда инсониятнинг барқарор ривожланиши масалалари муҳокама қилинди.\nБМТ бош котиби ҳузуридаги илмий-маслаҳат кенгаши 2013 йилда ташкил этилган. Кенгаш олдида камбағалликни йўқ қилиш ва барқарор ривожланишни таъминлаш бўйича илмий асосланган тавсиялар ва халқаро ҳажмажият фаолияти дастурлари ишлаб чиқиш вазифаси қўйилган.\nКенгаш таркибига фаннинг турли соҳаларини билдирувчи турли давлатлардан 26 та етакчи олимлар киритилган. Кенгашнинг котибияти функцияси ЮНЕСКО зиммасига юкланган.


18.02.2019 16:37 0 262\n«Тошкент-Марказий» ва «Тошкент-Жанубий» темир йўл вокзалларида тезлиги 100 Мб/с бўлган бепул Wi-Fi интернети ташкил этилди. Ушбу хизмат босқичма-босқич амалга оширилиб, келгусида юртимиздаги барча вокзалларда жорий этилади, деб хабар бермоқда «Ўзбекистон темир йўллари» ахборот хизмати.\nУшбу хизматдан вокзал ҳудудида жойлашган ва ҳар қандай мобиль алоқа операторининг абонентлари бўлган йўловчилар эркин фойдаланишлари мумкин. Темир йўл чиптаси бор хорижлик сайёҳлар учун эса, махсус ваучер ҳамда бепул интернетга кириш имкони берилади. Айни пайтда мамлакатдаги барча темир йўл вокзалларида интернетга бепул уланишни кенгайтириш бўйича жадал ишлар олиб борилмоқда.\nЛойиҳа «Ўзбекистон темир йўллари» АЖ ҳамда SOLA савдо белгиси остида танилган «Asia Wireless Group» қўшма корхонаси билан биргаликда амалга оширилди.\nҚайд этилишича, «Wi-Fi»дан бепул фойдаланиш белгиланган вақт ичида амал қилади, сўнг лозим бўлса PayMe, Click, Paynet тўлов тизимлари орқали керакли пул ўтказмалари орқали амалга оширилади. Visa халқаро тўлов тизими билан интеграцияси 2019 йилнинг ўрталарида жорий этиш режалаштирилган.


Ҳамид Исмоилов: Ўқувчисиз адабиётнинг маъноси йўқ « Ўзбекистон Халқ Ҳаракати\nҲамид Исмоилов: Ўқувчисиз адабиётнинг маъноси йўқ\n04 December 2012 - 14:30\nЎтган ҳафта Қирғизистон пойтахти Бишкекда Марказий Осиё халқаро китоб форуми ва адабиёт фестивали бўлиб ўтди. Тадбирда Марказий Осиёда адабиёт ва ноширлик фаолиятини кучайтириш ҳамда ижодкорлар асарларини хорижда тарғиб этиш масалалари муҳокама этилди. Минтақанинг бир қатор шоир ва ёзувчиларини жамлаган фестивалда, хусусан, хориждан ҳам таниқли ижодкорлар иштирок этди.\nЎзбекистонда бадиий адабиётнинг бугунги аҳволи қандай? Ўзбек адибларини хорижда танишадими? Бу борада қандай ишлар амалга оширилган ва оширилиши керак? Бишкекда ўтган форум иштирокчиси, Буюк Британияда яшаб ижод қилаётган таниқли ўзбек адиби Ҳамид Исмоилов билан шу мавзуда суҳбат уюштирдик.\nҲамид Исмоилов ижодини назмдан бошлаган. 10-12 ёшимда илк шеъримни ёзганман, дейди у.\nДастлаб, ҳарбий билим юртида ўқиб ўқчи-мерган унвонини олган ёш Ҳамид кейинроқ қуролдан кўра қалам тутишни афзал кўрди. Тошкент Давлат университетининг Филология факултетида ўқиб, иш ва ҳаётини бутунлай ижодга бағишлади.\nҲамид Исмоиловнинг бир қатор шеърий тўпламлари ҳамда насрий асарлари Ўзбекистон, Россия, АҚШ, Британия ҳамда бошқа Ғарб ўлкаларида нашр этилган. Ўзбек, рус ва инглиз тилларида ижод қилади. Хорижда чоп этилган асарлари чет эллик китобхон ва мунаққидлар томонидан илиқ кутиб олинган.\nҲамид Исмоилов Лондонда жойлашган “BBC” телерадиоканалида фаолият юритади. Узоқ йиллар радиоканалнинг ўзбек хизматини бошқарган.\nАдибнинг айтишича, ўзбек адабиёти ҳануз ривожланиш босқичида. Бу жараёнда яхши асарлар, янги модерн йўналишлар пайдо бўлмоқда, дейди у.\n“Умуман айтганда, бир томондан, анча забардаст асарлар яратиляпти. Йўналишлар ҳам бойияпти. Символик нарсалар яратиляпти. Сюрреалистик нарсалар яратиляпти. Реалистик нарсалар яратиляпти. Лекин адабиётимиз ҳали қотмаган муз. Одатда, адабиёт бир қанча вақт ўтгандан кейин билинади. Келажакдан ўтмишга қараб туриб, адабиёт ҳақида хулоса чиқариш мумкин”, – дейди ёзувчи.\nЎзбек шоир ва ёзувчиларининг жаҳон адабиётида тутган мавқеи ҳақида сўз очган адиб ўзбекистонликлар орасида “Нобел” мукофотига лойиқ асарлар кўп эканини айтади.\n“Бундан тўрт-беш йил аввал сурункасига “Нобел” мукофотини нотаниш одамларга беришганда, Францияда катта бир ёзувчи истеҳзо билан ёзган экан: “Энди келаси йил аллақандай Ўзбекистондан бўлган ҳеч ким танимаган бир одамга беришса керак. Чунки у ерда диктатура-да”, деб. Ўшанда аччиғим чиққан эди. Мен, масалан, ўзбек адабиётида камида учта-тўртта, агар шеъриятни оладиган бўлсангиз, 10 тага қадар “Нобел”га лойиқ катта одамнинг номини айтишим мумкин. Яъни, жаҳон адабиётига ҳам бемалол кириб кела оладиган адабиётчиларимиз, шоирларимиз, ёзувчиларимиз кўп”, – дейди Ҳамид Исмоилов.\nАдибга кўра, бирор халқ адабиётининг жаҳонда танилмагани унинг жаҳон адабиётига кириш даражасида бадиий савияга эга эмаслигини англатмайди. Жаҳон адабиёти деганда, асосан, инглиззабон адабиётни тушунамиз ва бу тилда чиқмаган асарларнинг халқаро эътироф топиши қийин, албатта, дейди у.\n“Афсуски, биз ҳозир жаҳон адабиёти деганда адабиётни инглиз тили билан чегаралаб қўйганмиз, холос, – дейди ўзбек ёзувчиси. – Шунинг учун агар инглиз тилида чиқмаса, жаҳон адабиётига молик эмас экан, деган ёлғон тушунча пайдо бўлган. Аслида, адабиётни ўз тилида мезонлаш керак. Масалан, қирғиз тилида ёзилган нарса қирғиз тилида мезонланиши керак. Швед тилида ёзилган нарса швед тилида. Энди таржима бу бошқа масала. Лекин адабиётнинг мезони ўзининг ёзилган тилида бўлади”.\nДемак, халқаро эътироф ва эътиборга сазовор бўлиш учун таржима муҳим. Бу борада аҳвол қанақа?\nХалқаро адабиёт майдонидан ўрин олиш учун нималар қилиш керак, дея сўраймиз адибдан.\n“Биринчидан, кўнгиллилар пайдо бўлиши керак, – дейди у. – Таржимонлар, ўзбек адабиётига ихлосмандлар пайдо бўлиши керак. Халқаро алоқаларни кучайтириш керак. Масалан, ёзувчи ёзувчи билан учрашгандан кейин бир-бири билан танишади, кўз-кўзга тушади. Китобларини бир-бирига беришади, ўқишади. Бир-бирига қизиқиш туғилади. Чундай алоқаларни анча кучайтириш керак. Ўшанда бизнинг адабиётимизнинг бойлиги секин-секин нафақат ўқувчиларга, балки адабий давраларга ҳам кириб келади. Адабиётшунослар, журналистлар орасига кириб келади. Ўшанда довруғи ҳам бутун дунёга таралиши турган гап”.\nҲамид Исмоилов яқинда “Жинлар базми ёхуд катта ўйин” номли янги романини ёзиб тугатди. Асар ҳали китоб ҳолида нашр этилмаган, лекин интернетга қўйилган. Унда ўзбек ёзувчиси Абдулла Қодирийнинг чоп этилмаган романи ҳақида ҳикоя қилинади.\n“Романнинг бир томони бадиий, бир томони ҳужжатли. Абдулла Қодирийнинг қамалган пайти, қамоқда яшаган ҳаёти ҳужжатлар асосида тикланган. Лекин унинг руҳий кечинмалари, масалан, ҳеч қайси ҳужжатда йўқ. Чундай кечинмалари, романини ўйлаганлари, романини тасаввур қилганлари ёки романнинг ўзи, албатта, ҳеч қаерда ҳужжатга солинмаган нарсалар. Яъни, асар ҳужжат асосида, лекин тахайюлий бир нарса”, – дейди асар муаллифи.\nАдабиёт келажаги ҳақида куйиниб гапирган Ҳамид Исмоилов муаммолардан бири сифатида китобхонларнинг камлигини тилга олади:\n“Ўқувчилар сони, албатта, камайиб кетяпти ҳозир. Интернет келди, бошқа нарсалар келяпти, деб ўйлаяпмиз. Лекин ўқувчи оиладан тайёрланиши керак, болаликдан тайёрланиши керак. Онанинг болага алла айтишидан бошланади бу тайёргарлик. Бувиси Махтумқулини, “Минг бир кеча”ни ўқиб берган болалардан ўқувчи чиқади, китоб ўқувчилари чиқади. Афсуски, бу нарсалар ҳозир йўқолиб боряпти. Мана, биз маданият деймиз. Маданият деган нарса бу ўстириш дегани. Ғиштма-ғишт бир нарсани ясаб чиқиш деган нарса. Шу нуқтаи назардан, масалан, ўсимликка қандай сув қуядиган бўлсак, суғориб парваришлайдиган бўлсак, шунга ўхшаб ўқув маданиятини ҳам болаликдан бошлашимиз керак. Афсуски, бу нарсалар йўқолиб кетяпти. Бу нарса йўқолар экан, ёзувчиликнинг ҳам маъноси қолмайди”.


Red Bull ва Aston Martin гиперкарлар подшоҳини яратмоқчи - Автомобильные новости UZ - Скачать музыку бесплатно новинки музыки 2016-2017\nRed Bull ва Aston Martin гиперкарлар подшоҳини яратмоқчи\nAston Martin компанияси ва Формула-1 жамоаси Red Bull технологик иттифоқ тузди. Иттифоқ мақсади “келгуси авлод гиперкарини” яратишдир. Тенгсиз гиперкарнинг шартли номи AM-RB 001. Aston Martin шу йўл билан Bugatti, Ferrari, Koenigsegg ва McLaren маркаларини беллашувга чорлаяпти. Red Bull ва Aston Martin ортиқча тафсилотларга тўхталгани йўқ. Тахминларга кўра, машинага гибрид двигатель ва кинетик энергияни рекуперацияловчи тизим ўрнатилади. Ҳамкорларнинг мақсади 1500 от кучига эга бўлган Bugatti Chiron ва Koenigsegg Regera русумларидан ўзиш эканлиги аён. “Гиперкарлар подшоҳи” кам сонда чиқарилади, баҳоси 2,4 млн доллардан кам бўлмайди. - деб хабар бермоқда Carzone.uz нашри.


Раҳим Давронов: Трансферим "Машъал"га фойда бўлишини ўйлаб эътирозим бўлмади ва "Навбаҳор" таклифини иккиланмасдан қабул қилдим\n4 февраль, 2021, 07:34\nТеглар:ФК Машъал | ФК Навбаҳор\nЎткир Юсуповдан биринчи рақамли дарвозабон номини тортиб олармкин?\nТўғри, “Навбаҳор”да асосий посбон сифатида Ўткир Юсупов бор. Аммо у кўпинча рақобатдан ҳоли қолаётганди. Давронов эса унга муносиб шерик бўла олади. Айтиш жоизки, Раҳим ўтган йили “Машъал” таркибида 24 та учрашувда жамоасининг дарвозасини қўриқлади. 2019 йили эса “Бухоро” таркибида ҳам тўп сурган. Бунинг устига у ҳам 2018 йили U-22 Осиё чемпионатида терма жамоамиз билан ғолибликни қўлга киритган футболчилардан бири ҳисобланади.\n1996 йилда таваллуд топган Раҳим Давроновнинг фаолиятида энди янги саҳифа очилди. “Навбаҳор” унинг учун янги чақириқ десак муболаға бўлмаса керак. Sports.uz мухбири уни янги клубга кўчиб ўтгани билан табриклади ва ўз навбатида жамоаси билан Туркияда бўлиб турган дарвозабон “Навбаҳор”га кўчиб ўтиши қандай юз бергани тўғрисида гапирди.\n- Табрик учун раҳмат. Биласизми, ўзим ҳам вазият бундай ўзгариб кетишини билмагандим. Ҳа, менга бир қатор клублардан таклифлар бўлаётганини айтишганди. “Машъал” клуби бош директори Илҳом ака Қурбонов билан ўша вариантларни кўриб чиқаётгандик. Кейин эса бирданига “Навбаҳор” клубидан таклиф келиб тушди, бу ҳақида менга маълум қилишди. Мен эса бу таклифга иккиланмасдан розилик бердим. Нимага десангиз, “Навбаҳор” клубида Ўзбекистоннинг энг кучли дарвозабонларидан бири Ўткир Юсупов бор. Рақобат бор жойда ўсиш бўлади. Шунинг учун ҳам розилик бердим.\nУмуман айтганда, Давроновнинг аслида “Машъал” билан амалдаги шартномаси бор бўлса-да, клуби уни сотишни маъқул кўрди. Натижада унга таклиф билан чиққан жамоалар орасида “Навбаҳор” футболчининг трансферида келиша олди. Раҳимжон ўзининг трансферга қўйилишига аслида қандай муносабатда бўлган?\n- Ҳа, албатта ўзим ҳам трансферга қўйишларини хоҳлагандим. Чунки боя айтганимдек, менга бир қатор жамоалардан таклифлар бўлаётганди. Клуб фойдасини ўйлаб ҳам эътирозим бўлмаган. Бунинг устига ўзим ҳам футболчи сифатида янада ўсишни хоҳладим.\nШундай қилиб, унинг “Навбаҳор” клубидаги ҳаёти бошланди. Энди дарвозабоннинг янги мақсад ва режалари бор. Чунки у Ўзбекистоннинг етакчи клубларидан бирига бориб қўшилди. Янги оиласи қандай қарши олганига ҳам тўхталди.\n- Худога шукр, янги жамоамда мени жуда илиқ қарши олдилар. Бу борада менда ҳеч қанақа эътироз йўқ. “Навбаҳор”да танишларим ҳам кўп. Илгари айримлари билан бир клубда тўп сурганман. Бир сўз билан айтадиган бўлсам, “Навбаҳор”даги барча ўйинчилар билан яхши муносабатдаман.\nЮқорида айтиб ўтганимиздек, Давронов энди Ўткир Юсупов билан рақобатлашади. Лекин шуниси маълумки, Раҳимжоннинг “Навбаҳор”га ўтишида Юсуповнинг борлиги ҳам ўз таъсирини кўрсатган. Бу ҳақида юқорида ўзи таъкидлаб ўтди. Барчага маълумки, Ўткир “Навбаҳор”нинг асосий дарвозабони саналади. Давронов ундан биринчи рақамли посбон номини тортиб олармикин?\n- Юқорида айтиб ўтганимдек, Ўткир ака Юсупов Ўзбекистоннинг энг яхши дарвозабонларидан бири. Мен бу ерга ўсиш учун келганман. Рақобатни яхши кўраман, - дея қисқа жавоб билан чекланди.\nКатта футболга “Машъал” орқали кириб келганини унутмаслик керак. Шу кунга қадар дарвозабон фаолиятидаги катта қисмини Муборакда ўтказди. Давронов эса бу клубни тарк этиш осон бўлмаганини айтиб, шундай деди:\n- Тўғри, “Машъал”ни тарк этиш осон бўлмади. Чунки одам ўрганиб қолган жойидан кетгиси келмайди. Аммо мен вазиятни тўғри тушундим. “Машъал”да яна яхши дарвозабонлар бор. Улар бемалол менинг ўрнимни тўлдира оладилар, деган умиддаман. Ким билади, балки яна “Машъал”да тўп суриш насиб қилиб қолар.\nЯна бир гап: Охирги пайтларда яхшигина ўсишга эришаётгани сабабли Раҳимжонни ҳам миллий термада кутаётганлар бор. Ҳар ҳолда рақобатнинг ўсишига хизмат қилиш табиий. Бунгача турли ёшдаги термаларда фаолият олиб борган ва энди бош жамоамиздаги дебютини кутмоқда. У шу ва бошқа посбонлар ҳақида ҳам тўхталди.\n- Тўғри, миллий терма жамоада ҳали дебют қилганим йўқ. Худо хоҳлаган кун насиб қилади. Нима ҳам дердим, меҳнат ва яна меҳнат орқали бунга эришиш мумкин. Дарвозабонларга келсак, бир-биридан яхши посбонлар бисёр. Уларни санаб беришим қийин. Лекин “Машъал”даги Достон Тўхтабоевдан ишончим катта.\nҲумоюн Муртазоев: "Навбаҳор"га қарши ўйин биз учун финалдек эди


Тақво ва унинг фойдаси — KUKALDOSH.UZ\n28.02.2018 / - Мақолалар, Янгиликлар\nТақво сўзининг луғавий маъноси “сақланиш”, “эҳтиёт бўлиш” деганидир.\nШаръий истилоҳда эса “Тақво – турли маломат ва азоб-уқубатлардан сақланиш учун уларнинг сабабларидан узоқда бўлиш, Аллоҳнинг неъматларига сазовор қиладиган вожиб амалларни адо этишдир”.\nҲазрати Али розияллоҳу анҳу тақвонинг маъноси ҳақида сўралинди. Шунда у зот: “Тақво – Аллоҳдан қўрқиш, Қуръони Каримга амал қилиш, озга қаноат қилиш ва охират кунига таёргарлик кўриш” — деб жавоб берди.\nАбдуллоҳ ибн Масъуд розияллоҳу анҳу: “Тақво – исён қилмаслик, итоат қилишлик. Аллоҳни унутмаслик, уни эслашлик. Шукр қилишлик, куфр келтирмасликдир”-деди.\nБир киши Абу Ҳурайра розияллоҳу анҳуга: “Тақво нима?” – деб савол қилди. Шунда: “Яланг оёқ ёнтоқзордан юрганмисан” –деди. У киши: Ҳа, юрганман-деди. Абу Ҳурайра розияллоҳу анҳу: “Тақво-ёнтоқзорда яланг оёқ ўзингни ёнтоқдан сақлаб юргандек гуноҳ ва хатодан сақланишингдир” –деди.\nБанда Аллоҳ таолонинг буйруқларидан бир буйруқни бажарар экан У зот унга барака беради.\nوَلَوْأَنَّ أَهْلَ الْقُرَى آمَنُوا وَ اتَّقَوْا لَفَتَحْنَا عَلَيْهِمْ بَرَكَاتٍ مِنَ السَّمَاءِ وَ الْأَرْضِ وَ لَكِنْ كَذَّبُوا فَأَخَذْنَاهُمْ بِمَا كَانُوا يَكْسِبُونَ (96)\nAгaрдa у юртлaрнинг aҳoлиси имoн кeлтиргaн вa тaқвo қилгaнлaридa эди, улaр устигa oсмoнлaр вa Ердaн бaрaкoтлaр (эшиклaри)ни oчиб юбoргaн бўлур эдик. лeкин, (улaр пaйғaмбaрлaрни) ёлғoнчигa чиқaрдилaр. нaтижaдa қилмишлaри сaбaбли улaрни (aзoбгa) тутдик. (Аъроф 96) .\nФахри ислом ар-Розий ушбу ояти каримани тафсирида қуйдагиларни айтади: “Албатта бандалар иймон келтирсалар яъни Аллоҳ таолога, унинг фаришталарига, унинг китобларига ва охират кунига иймон келтирсалар ва тақво қилсалар яъни Аллоҳ таоло қайтарган ва ҳаром қилган нарсалардан ўзларини сақласалар осмон-у ер барокотларини очиб қўяр эдик. Осмоннинг барокоти осмондан ёмғир тушишидир. Ердаги барокот эса ўт-улан, мева-чевалар ва турли чорва молларини кўпайтириш ва тинчлик-саломатликларни барқарор бўлишидир. Албатта, ер юзида барча барокот ва манфаъатлар Аллоҳ таолонинг халқи ва тадбири билан бўлади.”\nوَمَنْ يَتَّقِ اللَّهَ يَجْعَلْ لَهُ مَخْرَجًا (2) وَ يَرْزُقْهُ مِنْ حَيْثُ لَا يَحْتَسِبُ وَ مَنْ يَتَوَكَّلْ عَلَى اللَّه فَهُوَ حَسْبُهُ إِنَّ اللَّهَ بَالِغُ أَمْرِهِ قَدْ جَعَلَ اللَّهُ لِكُلِّ شَيْءٍ قَدْرًا (3)\nКимки Аллоҳга тақво қилса, У унга (ташвишлардан) чиқиш йўлини (пайдо) қилур. Яна, уни ўзи ўйламаган жойдан ризқлантирур. Кимки Аллоҳга таваккал қилса, бас, (Аллоҳнинг) ўзи унга кифоя қилар. Албатта, Аллоҳ ўзи (хоҳлаган) ишига етувчидир. Аллоҳ барча нарса учун миқдор (меъёр ва муддатни тайин) қилиб қўйгандир. (Талоқ 2-3)\nУшбу оятнинг тафсирида қуйдаги ҳадиси шариф зикр қилинади.\nعن أبي ذر رضي الله عنه قال قال رسول الله صلى الله عليه و سلم ”إني لأعلم آية لو أخذ الناس بها لكفتهم«ومن يتق الله يجعل له مخرجا» فما زال يقرؤها و يعيدها رواه الدارمي\nАбу Зарр розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Албатта, мен бир оятни биламан, агар у оятни инсонлар ўзларига олсалар уларга кифоя қилади –деб, “Кимки Аллоҳга тақво қилса, У унга (ташвишлардан) чиқиш йўлини (пайдо) қилур” Оятини узоқ вақт қайтариб-қайтариб ўқидилар, деди.\nСолиҳ кишилардан бирига “Нарх наволар кўтарилиб кетди” деб шикоят қилинди. Шунда у зот: “Тақво билан уни туширинглар”-деди.\nҲамма хайр-барака тақво қилишда, Аллоҳ таола тақво қилган кишини йўлини очиб қўяди. Ким ўз ризқи, моли, фарзанди ва ишларида барака бўлишини хоҳласа тақво йўлини тутсин.\n“Кўкалдош” ўрта махсус билим юрти\nмударриси Холмўминов Жалолиддин\n“Кўкалдош” ўрта махсус ислом билим юртида Хатмона (Фотолавҳалар)


Марсда қадимий органик бирикмалар топилди\n24 июн 2019, Тошкент вақти: 14:48\nNASAнинг (АҚШ Аэронавтика ва космик тадқиқотлар миллий агентлиги) Curiosity марсоходи сайёрада 3 миллиард ёшдаги чўкинди тошларда органик молекулалар топди.\nБу эса Қизил сайёрада яшаш шароити ҳамда ҳаёт изларини сақланиб қолган бўлиши мумкинлигидан дарак беради.\nМарс юзаси шароити ўта кескин бўлиб, у ерда органик молекулалар осонликча парчаланиб кетади.\nNASAнинг Годдард Фазога учиш маркази ходими Жен Эйгенброуд:\n- Марс юзасига фазодан радиация келиб туради ва у ердаги кимёвий моддалар органик моддаларни парчалайди. Шундай экан, юқори беш сантиметр қатламда Марсда ҳаёт бўлиши мумкин бўлган пайтдан қолган қадимий органик молекулалар топилгани чуқурроқ қазийдиган келажак миссиялар ёрдамида Марсдаги органик молекулалар тарихини ўрганишимиз учун яхши янгиликдир, - деди.\nОрганик бирикмалар ва ҳаёт ўртасида кучли боғлиқлик бор, аммо бу каби бирикмалар биологик бўлмаган жараёнлар натижасида ҳам ҳосил бўла олади.\nЭйгенброуднинг айтишича, Curiosity ўзи аниқлаган материаллар Марсдаги қадимий ҳаёт қолдиқлари эканлиги ёки йўқлигини аниқлай олмайди.\nМарсоход топган тошлардаги органик молекулаларни ўрганиш учун уларни 500-800 даражагача иситиш керак. Бундай юқори ҳароратларда органик молекулалар буғланиб чиқади. Ерга Марсдан келган метеорлар ҳам айнан шу йўл билан ўрганилади.\nCuriosity Марснинг Учқир тоғи этагидаги тўрт ерда чўкинди тошларни тешган.\nМарснинг ҳозирги юзаси ҳаёт учун ноқулай бўлса-да, узоқ ўтмишда сайёрада суюқ сув мавжуд бўлган бўлиши мумкинлигини кўрсатувчи далиллар бор.\nCuriosity анализлари миллиардлаб йил олдин Марснинг Гейл кратеридаги кўлда кимёвий бирикмалар, энергия манбалари ҳамда суюқ сув каби ҳаёт учун муҳим унсурлар бор бўлганини кўрсатади.\nМарс Илмий лабораторияси миссияси олими Майкл Мейер:\nСайёрада қадимий углерод топилгани NASAнинг 2020 йил сайёрага юбориладиган янги марсоходи ҳамда Европа фазо агентлигининг ExoMars марсоходи янада кўпроқ органик модда топиши эҳтимоли юқори эканлигини англатади, - деди.\nTesla ҳайдовчисининг рулда ухлаб қолгани видеоси қизғин муҳокама уйғотди\n"Умид"чи ўзбек олими яратган соғлом резина Британияда мукофот олди\nТрамп Эрон билан мулоқот бошлашга тайëрлигини билдирди\nИмон Каримова қамоқдаги онаси Гулнора номидан мурожаат эълон қилди (ФОТО)\nМарказий банк: аҳоли жамғармаси ўртача ҳажми 1134 долларга тенг\nКамолиддин Раббимов: Ўзбек жамияти қуролга эгалик қилишга тайёр эмас


2004 йил 26 декабр Ўзбекистон Республикаси Олий Мажлис Қонунчилик палатаси сайлови\n2004 йил 26 декабрдаги сайлов ва 2005 йил 9 январдаги такрорий овоз бериш натижаларига кўра Ўзбекистон Республикаси Олий Мажлис Қонунчилик палатасининг барча – 120 депутати сайланди ва рўйхатга олинди.\nСайловларда 489 депутатликка номзод, шу жумладан, сиёсий партиялардан – 435 киши ва сайловчиларнинг ташаббускор гуруҳларидан – 54 киши иштирок этди. 2004 йил 26 декабрдаги асосий сайловда 12 млн. 197 минг159 нафар (85,1 фоиз) сайловчи, 2005 йил 9 январь куни ўтказилган такрорий сайловларда 5 млн. 400 мингдан ортиқ киши ёки такрорий овоз беришда иштирок этиш ҳуқуқига эга бўлган сайловчиларнинг қарийб 80 фоизи қатнашди.\nСайлов натижасида Ўзбекистон Либерал-демократик партияси сайловчиларининг энг кўп овозини олди, бу партиядан депутатларнинг 34,2 фоизи сайланди; Ўзбекистон Халқ демократик партиясидан депутатларнинг 23,3 фоизи сайланди. Шунингдек Фидокорлар партиясининг 18 аъзоси, «Миллий тикланиш» партиясининг 11 аъзоси, «Адолат» партиясининг 10 аъзоси Қонунчилик палатасига сайланди.\nОкругларнинг деярли 77 фоизида бир депутатлик мантади учун 4 тадан 6 тагача номзод кураш олиб борди. Жумладан, 55 та сайлов округида бир депутатлик мандати учун тўрттадан, 32 та округда бештадан, 5 та округда олтитадан номзод курашди. Бундан ташқари, 5 та сайлов округида бир депутатлик мандати учун иккитадан, 23 та округда учтадан номзод баҳслашди.\nСайлов компанияси жараёнини мамлакатимизнинг 493, хорижнинг 107 оммавий ахборот воситаси ёритиб борди. Сайловда дунёнинг 40 га яқин мамлакатидан 228 хорижий кузатувчи, жумладан Мустақил Давлатлар Ҳамдўстлиги, Европада Хавфсизлик ва Ҳамкорлик Ташкилоти кузатувчилари миссиялари қатнашди.


АҚШлик ўқитувчилар беморларда учрайдиган жароҳатларнинг турларини тушунтирмоқдалар, 25 апрель, Остона. (Айдар Ашимов)\nАҚШ Давлат департаментининг фавқулодда вазиятлар бўйича мутахассиси Стивен Колбининг сўзларига кўра, жароҳатланган шахснинг бошини пастроқ қилиб, ёнбошлатиб ётқизиш муҳим. Тананинг ҳаётни сақлаб қолувчи бундай ҳолатида яраланган шахснинг нафас олиши енгиллашади. (Айдар Ашимов)\nКолби қозоғистонлик тез ёрдам шифокорларига ички жароҳатланишда ёпишқоқ лента ва бинт ёрдамида қон кетишини тўхтатишни кўрсатмоқда. (Айдар Ашимов)\nШифокорлар қўлтиқости яраланишда (боғич жароҳатланган шахснинг бўйнигача борган) боғлаш усулларини ўрганмоқдалар. (Айдар Ашимов)\nШифокорлар гипотермиянининг олдини олиш учун беморларни иссиқ тутишлари керак, дейди Колби. Бундай усуллардан бири иссиқлик қайтарувчи чойшабдан фойдаланишга асосланган. (Айдар Ашимов)\nКолби қандай вазиятларда жгут зарур бўлиши ва қай ҳолатларда қаттиқ боғлаш кераклигини тушунтирмоқда. (Айдар Ашимов)\nКолби АҚШ парамедиклари қўллайдиган, қон кетишини тўхтатиш учун ишлаб чиқилган юқори самарали жгутларни кўрсатмоқда. (Айдар Ашимов)\nКолби беморнинг нафас олишини тиклайдиган махсус трубкани намойиш қилмоқда. (Айдар Ашимов)\nАСТАНА – «Астана» ўқув-клиник маркази 25 апрель куни АҚШ элчихонаси кўмагида Қозоғистонда шошилинч тиббий ёрдам ходимлари учун бепул ўқув машғулотларини ўтказди. Марказ вакилларига кўра, тренинг бирламчи тез тиббий ёрдам асосларини ўргатишга қаратилган.\nАҚШлик йўриқчиларнинг сўзларига кўра, парамедиклар жабрланганларга улар касалхонага ётқизилгунга қадар фавқулодда ёрдам кўрсатадилар.\n«Оғир жароҳатланган одамга биринчи ёрдамни кўрсатиш учун атиги 6 дақиқа вақтимиз бўлади», дейди мажлисда қатнашган мураббийлардан бири, АҚШ давлат департаментининг фавқулодда вазиятлар бўйича мутахассиси Стивен Колби «Карвонсарой» билан суҳбатда.\nУнинг сўзларига кўра, оддий инсонлар ёки тез тиббий ёрдам ходимлари томонидан бажарилиши мумкин бўлган хатти-ҳаракатлар қонни тўхтатиш, нафас олишни тиклаш ва тананинг совиб кетишига йўл қўймасликка қаратилган.\nШифокорлар қўлтиқости яраланишда (бандаж жароҳатланган шахснинг бўйнигача борган) боғлаш усулларини ўрганмоқдалар. (Айдар Ашимов)\n«Астана» ўқув-клиник маркази бош директори Райҳон Мусина бу каби билимларнинг жуда муҳимлигини таъкидлайди.\nМашғулотлар Қозоғистонлик тиббиёт ходимлари учун ўта фойдали бўлди, деди Мусина.\n«Америкалик ҳамкасбларимиз бизга бепул машғулотлар ўтишмоқда», деди у Карвонсаройга. «Бу Қозоғистон ва АҚШ халқлари ўртасидаги алоқаларнинг мустаҳкамланиши ва истиқболдаги ҳамкорлик учун хизмат қилади.»\nЕХҲТ қозоқ ҳуқуқ-тартибот идораларига низоларни бошқаришни ўргатади\nТренинг доирасида қозоқ ҳуқуқ-тартибот идораларига низоларни бошқаришни ва музокара олиб боришни ўргатиш учун Исроилдан мутахасислар олиб келинган.


Барак Обама хотираларини 60 миллион АҚШ долларига сотмоқчи » Ўзбекистон янгиликлари – Zamin.uz\nБарак ва Мишель Обама Penguin Random House нашриёти билан ғаройиб келишувни имзолади.\nСобиқ президент ва унинг рафиқасининг Оқ уй билан боғлиқ хотиралари акс этган китобни Penguin Random House нашриёти чоп этиш имкониятини қўлга киритди, деб ёзади Qalampir.uz.\nАйтиш лозимки, Барак ва Мишель Обама томонидан ёзилган ушбу китобни нашр этиш имконияти учун қатор нашриётлар курашишди. Бироқ омад Penguin Random House нашриётига кулиб боқди.\nТаъкидлаш жоизки, бу мемуар ҳар қандай нашриёт учун омадли шартнома бўлиши барчага аён эди. Шу сабабли ҳам Penguin Random House асар учун Обамалар оиласига 60 миллион АҚШ доллари миқдоридаги пулни тўлашга бажонидил рози бўлди. Бу ҳақда “Vestifinance.ru” хабар қилмоқда.\nОбамадан аввалги раҳбарлар ҳам президентлик йилларидаги хотиралари ҳақидаги мемуарларини китоб ҳолида чоп этишган. Лекин Обамалар оиласининг мемуари аввалги асарлар ичида энг қиммат нархга сотилган асар сифатида тарихга кириши мумкин.\nАҚШнинг собиқ президентларидан бири бўлмиш Билл Клинтон 2004 йил “Менинг ҳаётим” мемуари учун 15 миллион АҚШ доллари, Жорж Буш “Қарор қабул қилиш нуқталари” мемуари учун 10 миллион АҚШ доллари олганди.\nБарак ва Мишель Обама бундан аввал ҳам ўз мақолаларини Penguin Random House нашриётига тегишли Crown савдо белгиси остида чоп этишарди.\nСобиқ президент ва унинг рафиқасининг нашриёт томонидан чоп этилиши мўлжалланаётган навбатдаги китоби қандай номланиши ҳозирча номаълум.\nМаълумотларга кўра, Обамалар оиласи китобдан тушадиган пулларнинг катта қисмини хайрия ишларига сарф этиш истагидалар. Хайрия пуллари ушбу оила томонидан асос солинган Obama Foundation фонди ҳисобига ҳам ўтказилади.\n11:20 Обама Россия билан ҳарбий ҳамкорликни чекловчи қонунни имзолади\n17:45 Retro Fusion House ресторани 1 ёшга тўлди.


Сергей Лавров Тошкентда ўзбек дипломатларига мукофотлар топширди\n19:05 / 07.04.2017\nРоссия Ташқи ишлар вазири Сергей Лавров Тошкентда Ўзбекистон ташқи ишлар вазирининг икки ўринбосари - Анвар Носиров ва Саидикром Ниёзхўжаевга Россия ТИВнинг «Халқаро ҳамкорликка қўшган ҳиссаси учун» фахрий нишонини топширди.\nМукофотларни топшириш маросими МДҲ Ташқи ишлар вазирликлари кенгаши йиғилиши якунида бўлиб ўтди.\n«Бугун биз МДҲ ТИВК таркибида жуда яхши ва фойдали иш қилдик. Йиғилиш Ўзбекистон республикаси президентининг Россия Федерациясига ташрифидан кейин бўлиб ўтгани ҳам ўзига хос рамзий маънога эга. Биз ўзбекистонлик дўстларимизнинг ўзаро стратегик ҳамкорлик, иттифоқчиликни чуқурлаштиришга интилишларини сезиб турибмиз ва биз ҳам худди шу тарзда жавоб қайтарамиз. Ушбу мақсадлар президентларимиз томонидан яна бир бор тасдиқланди\nМен Ўзбекистон Республикаси ташқи ишлар вазири ўринбосарларининг ўзаро ҳамкорлигимизга қўшган ҳиссасини қайд этиб ўтишни истардим. Халқаро ҳамкорликка қўшган ҳиссалари учун Анвар Жамолиддинович Носиров ва Саидикром Фарҳодович Ниёзхўжаевга вазирлигимиз нишонини топширмоқчиман», — деган Сергей Лавров.\nЛавров Тошкентда бўлиб ўтган МДҲ ТИВК йиғилишини «кейинги вақтлардаги энг муваффақиятли йиғилишлардан бири» сифатида эътироф этишини билдирди.\n«Москва саммити ва вазирларнинг бугунги учрашувида ҳал қилиниши лозим бўлган барча масалалар муваффақиятли равишда ўз ечимини топди», — деган Россия ТИВ раҳбари.\n12:01 / 24.04.2018\nМДҲ бош штаблари учувчисиз авиацияга қарши биргаликда курашмоқчи\n07:40 / 21.04.2018


АҚШ эркин кураш бўйича жаҳон кубогини қўлга киритди\n10 апрель, 2018, 12:50 738\nАҚШнинг Айова штатида эркин кураш бўйича жаҳон кубоги беллашувлари ўз якунига етди. Ушбу йўналишда жаҳоннинг энг кучли терма жамоалаи баҳсида бош соврин учун Озарбайжон ва АҚШ терма жамоалари баҳс олиб боришди.\n10 та вазн тоифасида кечган кескин ва муросасиз баҳс якунида мезбонлар 6:4 ҳисобида устун келиб, шоҳсупанинг энг юқори поғонасига кўтарилди. Таъкидлаш жоиз, бу терма жамоа 2003 йил сўнгги бор эркин кураш бўйича жаҳон кубогини қўлга киритганди.\nУчинчи ўрин учун кечган баҳс Япония ва Куба термалари ўртасида кечиб, бу қарама-қаршиликда ҳам 6:4 ҳисоби қайд этилди. Ғолиб кунчиқар юрт вакиллари.


Ҳасанов: “Навбаҳор” ОЧЛда ҳам бемалол ўйнай олади” » Lochinlar.UZ\n» Интервью » Ҳасанов: “Навбаҳор” ОЧЛда ҳам бемалол ўйнай олади”\nҲасанов: “Навбаҳор” ОЧЛда ҳам бемалол ўйнай олади”\n– Ўзинглар гувоҳ бўлдинглар, футболчиларимиз анча чиройли ва ҳужумкор ўйин намойиш этишди. Рақиб билан бўлган яккакурашларда ҳам устун келишди. Аммо яратилган кўплаб вазиятлардан фойдалана олишмади. “Металлург”да эса адашмасам, деярли хавфли вазият ҳам бўлмади. Гол урилган ҳолатда эса бекободликлар дарвозабондан қайтган тўпни дарвозага киритишди. Ўйиннинг дастлабки 20 дақиқасидаги жамоамизнинг ҳужумини кўриб, 2-3 та гол урамиз, деб ўйлагандим.Бироқ бу – футбол. Футболда эса кутилмаган ҳолатлар бўлиб туради. Шундай бўлса-да, бугунги ўйин учун йигитларга раҳмат айтмоқчиман.\nВазиятлардан самарали тарзда фойдаланиш борасида футболчилар билан иш олиб бориш лозим.\n“Қўқон-1912”, “Пахтакор”да ишлаганман. Ҳамма жойда селекция бўлади, бусиз иложи ҳам йўқ. Наманганда аввалдан иқтидорли футболчилар кўп бўлган. Мана, ҳозир ўринбосарлар таркибида ҳам анча ёшлар бор, улар эртага “асосий”да бемалол ўйнаб кета олишади. Ҳозир селекция қилиб бўлмайди-ку, футболчи топган билан уни рўйхатдан ўтказишнинг иложи йўқ. Албатта, ноябрь, декабрь ойларида турнир ўтказмоқчимиз, чекка қишлоқларда ҳам шундай мусобақалар ташкил этиб, ўйинларни ўзим кузатмоқчиман. Шу тариқа футболчиларни танлаб оламиз. Келганимга кўп бўлмади, шу боис ҳозир “Навбаҳор”да селекционер мураббий бор-йўқлигидан бехабарман.\nМен бир йўналишга амал қиламан. Кўрдинглар, “Андижон” билан ўйнадик, рақиб жамоанинг хатолари ва яхши томонларини йигитларга кўрсатдим. “Металлург”нинг ўйинини кўриб чиқдик, ҳимоядан ҳужумга ўтишларини ўргандик, бунга қарши қандай йўл тутиш кераклиги бўйича кўрсатмалар бердик. Авваллари жамоага шу нарса етишмаган.\nМабодо, футболчи машғулотга 5 дақиқага кеч қолса, уни машғулотга қўймайман. Футболчилар билан кўп гаплашаман, улар ҳеч қачон менга ёмон муносабатда бўлишмайди. Буни бугунги ўйинда ҳам кўриш мумкин эди. Биринчи 20 дақиқада жуда чиройли футбол кўрсатишди, маза қилиб кузатдим. Шунчаки, гол уролмаяпмиз. “Металлург” эса гол урилган вазиятдан бошқасида дурустроқ имкониятга эга бўлолмади, шунинг учун ҳозир футболчиларимизни ёмонлашга асос йўқ, улар яхши ўйнашди.\nАзизбек Турғунбоев ва Игорь Голбан яқинда терма жамоада ўйнаб қайтишди. Шунга қарамай, ҳозир бу футболчиларни захирага ўтқазиб қўёлмайман. Азизбекни захирага олмоқчи бўлиб турганимда, Азимжон Аҳмедов алмаштиришни сўради, шунинг учун режалар ўзгарди.\nТурғунбоев яхши ўйинчи, шунчаки, ҳимояга қайтишга улгурмаяпти. Унинг позицияси бўйича ҳам ишлаймиз, уни ҳужумчи ортида ўйнатиб кўришни режалаштиряпман. Бугунги ўйинда эса таваккал қилгим келмади.\nЖарима зарбаларини ижро этиш бўйича машғулотларда комбинацион ҳаракатларни йўлга қўйгандик. Бугунги учрашувда ҳам ўша услубни амалга ошириш кераклигини айтдим. Лекин йигитлардан айримлари буни тушунишмади, машғулотлардаги ҳаракатлар эсларида қолмаган шекилли. Шунинг учун ўша жарима зарбасини Эҳсони тўғридан-тўғри дарвоза томон йўллаб қўя қолди.\nЖамоада Андрей Канчельскис фаолият юритганида мен стандарт вазиятлар бўйича ишлардим. Аввалги ўйинларда бурчак зарбалари тепиш чоғида аввалдан ўйланган услубларни ишга солдик, ҳаракатлар ўхшади, Голбанда қулай имконият бўлди, лекин имкониятдан фойдалана олмади.\nҲар доим стандартлар вазиятлар амалга оширилганда 5-6 хил вариантимиз бўлади, лекин уларни футболчиларга айтсам, фақат 2-3 таси эсида қолган бўлади. Жамоага келганимга кўп бўлмади, вазиятни ўзгартириш учун вақт керак. Мунтазамликни таъминласак, яхши бўлади.\nРуслан Болов машғулотларда жароҳат олди, шунинг учун бугун қайдномага ҳам киритилмади. Жавлон Иброҳимовнинг оиласида рўй берган воқеадан хабардор бўлсанглар керак, у кўплаб машғулотларни ўтказиб юборишга мажбур бўлди. Унинг ҳолатидан келиб чиқсак, бунақа вақтда футбол ўйнамай тургани маъқул. Жавлоннинг нималарга қодирлигини биламан, айни пайтда астойдил ҳаракат қиляпти. Машғулотларда ишлашни тўхтатмаса, тез орада ўзига келиб олади, унга имкон берамиз. “Металлург” билан учрашувдан ўйинга тайёрлигини айтди, лекин мен футболчининг аҳволини яхши биламан. Шунга яраша иш тутдим.\nАзизбек Турғунбоевнинг ўрнига Шоҳруҳ Маҳмудҳожиевни майдонга туширмоқчи эдим, лекин Аҳмедов боши оғриётганини айтиб, алмаштиришимни сўради. Режалар ўзгарди. Бугунги баҳсда “Металлург” сафида жарима зарбасини йўллаган Евгений Чумакнинг ўйини ёқди. “Навбаҳор”дан эса Азимжон Аҳмедов яхши ўйнади. У позицияси алмашганига қарамай, жуда яхши тўп сурди. Агар жароҳат олмаганида, яхши бўларди.\n“Навбаҳор” ҳозирги таркиби билан камида 2-3-ўринларда юриши керак эди. Мана, бир-икки ҳафта астойдил ишладик, самарасини бугунги баҳсда кўрдинглар, ижобий ўзгаришлар бор. Агар 2-3 ой аввалроқ шу иш бошланганда, бу жамоанинг янада кучлироқ футбол намойиш эта олишига ишончим комил эди.\nМенинг ўзимга яраша услубим бор. Масалан, айрим мураббийлар футболчи тўпни қабул қилганида рақибни алдамасликни сўрашади. Менинг бу борадаги фикрим ўзгача. Тўғри, ўз ярим майдонимизда алдаш нотўғри, лекин олдинги чизиқларда бунга тўсқинлик қилмайман. Кўплаб футболчиларни алдаб, жарима майдончасига кирсин, шундай маҳорати бўлса, ёмонми?\n“Навбаҳор”да маҳоратли ўйинчилар жамланган, бу жамоа Чемпионлар Лигасида ҳам бемалол ўйнай олади. Кубок беллашувлари бошлангунча ҳали вақтимиз ҳам, ўйинларимиз ҳам бор. Ҳар бир баҳсда футболчилар кучайиб боришади ва Ўзбекистон кубогида муносиб қатнашиб, Чемпионлар Лигаси йўлланмаси учун курашамиз. Кўрасизлар, ўйин тарафлама “Навбаҳор”да ҳали катта ўзгаришлар бўлади, - дейди Нўъмон Ҳасанов.скачать dle 10.4фильмы бесплатно\nМухлис 22-10-2020 20:03\nUzbegimNavbahorim 20-10-2020 18:28\nНОМОН АКА УЙИНДА БАЗИ УЗГАРИШ БОР АММО АСОСИЙ УЗГАРИШ ЙОК, БУ К,АНОТДАН БИР ХЕЛ ХАВОДАН ПАДАЧАНИ ТУХТАТИНГ БУ УСЛУБДА ХЕЧ КИМ ЕВРОПА КАМАНДАЛАРИХАМ УЙНАМАЯПТИ ФАКАТ ЕРДАН ПАС МАРКАЗДАН ДЕВОР УСЛУБИДА УЙНАБ ДАРВОЗАГА УЗЗОК, МАСОФАДАН ЗАРБА БЕРИБ ГОЛ УРЯПТИ. ХЕЧ БУЛМАСА НАСАФ ВА БУНЙОДКОР УСЛУБИДАН УРГАНИНИГ.\nNata Lys 20-10-2020 17:17\nможет для опоздавших на тренировку лучше штраф? и пусть себе тренируется, не теряет форму\nФутбол ишкибози 20-10-2020 11:50\nУЙИНДА УЗГАРИШ БОР.УЗИМНИ ФИКРЛАРМНИ ЁЗМОКЧИМАН....АЗИМ АХМЕДОВ. МАРКАЗДА УЙНАГАНИ МАЪКУЛ...ХИМОЯДА ГИЁС КОМИЛОВ БОРКУ..УНИ КУКОНДА УЙНАТГАНСИЗ ВА КАНАКА КУЧЛИ ЗАРБАГА ЭГА ЭКАНЛИГИНИ ЖУДА ЯХШИ БИЛАСИЗ...АЗИЗ ТУРГУНБОЕВГА УМУМАН ЖАРИМА ТУПИНИ ТЕПМАСИН...УНАКА ТЕПИШДА УМУМАН ГОЛ УРИБ БУЛМАЙДИ...ДАРВАЗАБОНЛАР АЗИЗНИ КАНДАЙ ТЕПИШИНИ ДАРВОЗАБОНЛАР СУВ КИЛИБ ИЧИБ ЮБОРДИ... БУТУН ЖАРИМА ТУПЛАРИНИ ГИЁСГА БЕРИШ КЕРАК...ХОЗИРГИ КУНДА СУПЕР ЛИГАДА ЗАРБАСИ ЭНГ. КУЧЛИЛАРДАН....ИСОКЖОНОВ ВА МАХМУДХОЖИЕВНИ ХАМ БОШЛАНГИЧ ТАРКИБДАН ТУШИРИШ. КЕРАК....БИЗ ФИКР БИЛДИРАМИЗ ХОЛОС.ИНОБАТГА ОЛИШ СИЗГА ХАВОЛА....ЛОЗИМ БУСА ИНОБАТГА ОЛИНГ....ВА ХОЛАНКИ МАНГА 1 БУЛИМДАГИ 20 МИНУТ УЙИН ЁКДИ..УЗГАРИШ БОР..КЕЙИНГИ. УЙИНЛАРДА ОМАД....\nakram1985 20-10-2020 06:26\n5 минут кеч колса умуман трениррвка куймаман депсиз. Аслида ундай килмасдан кеч коган уйинчини индивудал бир соат ортикча тренировка килдириш керак. Кеч коган одам тренировкага куйилмаса яна кеч колрврадида. Жонини кийнамасдан соккани олиб юровради.\nНуъмон хасанов 20-10-2020 06:20\nАдаш уйинда озмоз узгариш бор, албатта вакт керак инша Аллох кубик бизда колади, лигада кандей уринди олсак олайлик кубикни узимизда олиб колайлик, изланишда давом этинг


Сурхондарёлик абонентлар қайси уяли алоқа операторларидан рози? | Mobinfo.uz\nСурхондарёлик абонентлар қайси уяли алоқа операторларидан рози?\nЎзбекистон истеъмолчилар ҳуқуқларини ҳимоя қилиш жамиятлари федерацияси ҳудудлар кесимидаги алоқа сифати мониторинг кузатув ишларини давом эттирмоқда, деб ёзади “Янги Ўзбекистон” нашри. Бу сафар нашр истеъмолчилар ҳуқуқларини ҳимоя қилиш жамиятлари федерациясининг Сурхандарё вилояти бўйича ўтказган мониторинги натижаларини эълон қилди.\nСуратда: Термиз археология музейи\nВилоятнинг қоқ маркази ҳисобланган ушбу шаҳарда “ҳарқалай алоқа яхшидир” деб ўйласангиз, афсуски адашасиз. Aйниқса сиз PERFECTUM фойдаланувчиси бўлсангиз! Чунки ушбу компания Термиз шаҳар аҳолисини четлаб ўтган шекилли, умуман ишламайди. UCELL эса йўқдан кўра бор. Шаҳар аҳолисининг 90 % и MOBIUZ дан фойдаланишса керак, деган тахминдамиз, сабаби ягона шу компания барча маҳаллалардаги мижозларига аъло даражада хизмат кўрсатиб келмоқда. UZMOBILE ва BEELINE эса, 37 та маҳалланинг 10 тасига бўй кўрсатишни хоҳламайди.\nMOBIUZ, BEELINE ва UCEll компаниялари келишиб олгандек 20 та маҳалланинг 13 тасига хизмат кўрсатишдан бош тортган кўринади. Умуман ишламайди. Aммо бойсунликлар бундан хафа эмас, чунки UZMOBILE ва PERFECTUM корларига яраб турипди.\nТабриклаймиз! 101 та маҳалладан иборат бўлган ушбу улкан туманда барча мобил алоқа компаниялари аъло даражада ишлар экан.\nAгарда сиз UZMOBILE, MOBIUZ ёки BEELINE мобил оператори фойдаланувчиси бўлсангиз, ушбу туманга боришингизни маслаҳат бермаймиз. Сабаби бу компанияларнинг ишлаш сифати ўта суст.\nТуманга ташриф буюришдан олдин аввало, UZMOBILE сим картасини харид қилиб олганингиз маъқул, чунки бу ҳудудда фақатгина ушбу мобил оператори ишлаш даражаси юқори. Қолганлари ҳамин қадар.\nУшбу туманнинг мобил алоқалари фаолиятини ҳавас қиларли деб айта олмаймиз.\nPERFECTUM 61 та маҳалланинг ярмига яъни, 29 тасигагина сифатли хизмат кўрсатади, қолган 32 та маҳаллада умуман мавжуд эмас.\nMOBIUZ ва BEELINE алоқа оператори антенасини эса, “Нилу”, “Хонжиза”, “Чош”, “Маланд”, “Дўстлик”, “Субхидам”, “Саргардак”, “Боғисамарқанд” ва “Дарагистон” маҳаллаларидан дарагини топа олмайсиз.\nТуман 44 та МФЙ дан иборат бўиб, шундан 32 тасида PERFECTUM алоқа оператори мавжуд эмас.\nТолтуғай”, “Оқмачит”, “Янгиобод”, “ Боботоғ ”, Хўжақулсин” каби маҳалларда MOBIUZ, BEELINE, UCELL алоқага чиқмайди, қолганларида ишлаб турипди.\nUZMOBILE алоқа операторининг бу туманда ошиғи олчи. 48 та маҳалланинг барчасига бирдек хизматда. Қолган компаниялар сифати талабга жавоб бермайди.\n66 та маҳаллани ўз ичига олган ушбу туманда PERFECTUM алоқа операторининг сифати нисбатан яхши. Бошқа компаниялар алоқаси мақтанарли даражада эмас. Мисол учун:\nMOBIUZ 22 та, BEELINE 18та, UCELL 11 та МФЙда (маҳалла фуқаролар йиғини) умуман ишламайди.\nТуман аҳолиси барча компания хизматидан баҳраманд. Фақатгина, “Улуғбек” МФЙ да UZMOBILE компанияси яхши ишламайди.\nAлоқа компаниялари Сурхондарё элига ҳам яхши хизмат кўрсатишидан умид қилиб қоламиз.\nО чем мы писали 7 лет назад: концепт экологичного телефона Nokia Green Core\nЗапись опубликована 08.09.2020 автором admin в рубрике Новости.\n← Xiaomi вакили MIUI 12даги тўртта янги функция ҳақида сўзлаб берди Коронавирус уч йил давомида биз билан бирга қолиши мумкин — вирусолог →


Тарихий масжидда ёнғин - Hidoyat.uz\nТарихий масжидда ёнғин\nАсосий саҳифа Янгиликлар Дунё янгиликлари Тарихий масжидда ёнғин\nЧоп этилди Iyul 19, 2019 Тарихий масжидда ёнғинda fikr bildirishni o'chirish\nИордания пойтахти Уммон шаҳрида жойлашган Хоссейни масжиди чоршанба куни ёқиб юборилган.\nЁнғин 50 квадрат метр бўлган масжиднинг иккинчи қаватига ҳамда масжид кутубхонасига ўтган. Маҳаллий манбаларга кўра, ёнғин оқибатида ҳеч ким яраланмаган ва аланга бартараф этилган.\nМаълумот учун, Хоссейни масжиди Иордания пойтахти Уммоннинг энг қадимги масжидларидан саналади. Ушбу масжид иккинчи халифа даврида қурилган бўлиб, Абдуллоҳ ИккинчиI қайтадан таъмирлатган. Ҳозирги вақтда масжидга кўплаб сайёҳлар ташриф буюради.\nХом гапга пишиқ жавоб: Салобатсизликнинг сабаби\nДунёда ҳам очликка, ҳам семизликка чалинганлар сони ортяпти


Рауль Кастро Куба пойтахти аэропортида Рим папаси билан учрашди\n11:08 / 20.09.2015\nКуба етакчиси Рауль Кастро мамлакат пойтахтидаги Хосе Марти номидаги халқаро аэропортда бу ерга шанба, 20 сентябрь куни Alitalia авиакомпаниясининг махсус рейси билан келган Рим папаси Франциск билан учрашди.\nРим католик черкови раҳбари ўзининг руҳонийлик ташрифини Кубадан бошлаб, сўнгра Америка Қўшма Штатлари сафарига йўл олади.\nУчрашув чоғида Куба раҳбари Рим папасига АҚШ ва Куба ўртасида воситачилик қилаётгани учун миннатдорчилик билдирди. Рауль Кастро, шунингдек, Америка томонидан орол-давлатнинг блокада қилиниши тўхтатилиб, АҚШ эгаллаб олган Куба ҳудуди ҳисобланувчи Гуантанамодаги ҳарбий денгиз базасини қайтариш зарурлигини ҳам айтиб ўтди.\n“Зўрлик билан эгаллаб олинган Гуантанамо ҳарбий денгиз базаси ҳудуди Кубага қайтарилиши керак”, – деди Кастро понтифик билан учрашувга бағишланган маросимда.\nРим папасига сафар чоғида ўттиздан зиёд кишилар ҳамроҳлик қилмоқда. Жумладан, Ватикан давлат котиби кардинал Пьетро Паролин ва “ташқи ишлар вазири” архиепископ Пол Ричард Галлахер, шунингдек, Alitalia компаниясининг AZ4000 рейси билан дунёнинг етакчи ОАВ журналистлари ташриф буюрган.\nПапанинг хориж сафари 28 сентябргача давом этиб, папа Франциск 26 маротаба нутқ ўқийди — уларнинг 4таси инглиз, қолганлари испан тилида бўлади. Ушбу нутқлар олтита шаҳар — Куба оролидаги Гавана, Ольгин, Сантьяго-де-Куба, АҚШнинг Вашингтон, Нью-Йорк ва Филадельфия шаҳарларида бўлиб ўтади.


ТОШКЕНТ ГРАН-ПРИ ТУРНИРИДА - Ўзбекистон овози газетаси\nТОШКЕНТ ГРАН-ПРИ ТУРНИРИДА\nдзюдочиларимиз муваффақиятли қатнашмоқда\nШу кунларда пойтахтимиздаги «Ўзбекистон» спорт саройида дзюдо бўйича эркаклар ва аёллар ўртасида Гран-при туркумига кирувчи йирик халқаро турнир қизғин давом этмоқда. Унда дунёнинг эллик икки мамлакатидан келган тўрт юзга яқин полвон ўн тўрт вазн тоифасида ғолиблик учун татамига чиқяпти.\nКеча 73 килограмм вазн тоифасида ҳамюртимиз Мирали Шарипов олтин медални қўлга киритди. Моҳир спортчимиз саралаш беллашувларида Белорусь, Жанубий Корея ва Германия дзюдочиларини мағлуб этди. Мирали ярим финалда КХДР вакилини енгган бўлса, ҳал қилувчи баҳсда португалиялик Нуно Сараивадан устун келди. Мазкур вазн тоифасида майдонга чиққан яна бир полвонимиз Ғиёсжон Бобоев эса бронза медали соҳиби бўлди.\nИстеъдодли полвонимиз Шарофиддин Лутфуллаев (60 кг) мутахассис ва мухлисларни қувонтирди. У финалгача барча рақибларини енгди. Ҳал қилувчи баҳсда Шарофиддин япониялик Юма Ошимага қарши майдонга тушди. Аммо олтин медаль учун кечган баҳсда спортчимизга бироз омад етишмади ва у шоҳсупанинг иккинчи поғонасидан жой олди.\nШунингдек, мазкур вазн тоифасида татамига чиққан яна бир ҳамюртимиз Диёрбек Ўрозбоев эса бронза медали билан тақдирланди.\nЭслатиб ўтамиз, Тошкент Гран-при турнирининг умумий соврин жамғармаси 100000 АҚШ долларини ташкил қилади. Ушбу мусобақада 2016 йили Рио-де-Жанейро шаҳрида ўтказиладиган XXXI ёзги Олимпия ўйинлари йўлланмалари учун рейтинг очколар ҳам ўйналяпти. Мусобақада олтин медалга сазовор бўлган спортчилар 300, иккинчи ўрин соҳиблари 180, бронза медали совриндорлари эса 120 рейтинг очколарига эга бўлади.


Якка тартибдаги тадбиркорлар учун қатъий белгиланган солиқ ставкалари белгиланди\n31 октябр 2020, Тошкент вақти: 01:12\nАдлия вазирлигининг хабар қилишича, Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисидаги Президент қарорига мувофиқ якка тартибдаги тадбиркорлар учун қатъий белгиланган солиқ ставкалари қуйидаги миқдорда белгиланди:\nТошкент шаҳри – 1 000 000 сўм;\nНукус шаҳри ва вилоятлар маркази – 750 000 сўм;\nбошқа шаҳарлар – 400 000 сўм;\nбошқа аҳоли пунктларида – 300 000 сўм.\nДеҳқон бозорларида қишлоқ хўжалиги маҳсулотлари (айрим маҳсулотларни истисно қилганда) сотиш:\nТошкент шаҳри – 400 000 сўм;\nНукус шаҳри ва вилоятлар маркази – 200 000 сўм;\nбошқа шаҳарлар – 100 000 сўм;\nбошқа аҳоли пунктларида – 50 000 сўм.\nТошкент шаҳри – 500 000 сўм;\nНукус шаҳри ва вилоятлар маркази – 250 000 сўм;\nбошқа шаҳарлар – 200 000 сўм;


Қозоғистон Республикаси Оқтўба вилоятида содир бўлган фожиали ҳодисага доир ахборот\n2018 йил 18 январь куни Қозоғистоннинг Актюбинск вилояти Иргиз туманида автобусда ёнғин содир бўлиши оқибатида 52 киши ҳалок бўлган ва 5 киши жабрланган. Дастлабки маълумотларга кўра, улар орасида Ўзбекистон фуқаролари ҳам бор.\nШу муносабат билан Ўзбекистон Республикаси Президенти Шавкат Мирзиёев ҳалок бўлганларнинг оила аъзолари ва яқинларига ҳамдардлик билдирди.\nДавлатимиз раҳбарининг топшириғи билан Ўзбекистон Республикаси Бош вазири бошчилигида махсус Ҳукумат комиссияси ташкил этилди. Комиссия таркиби Ташқи ишлар, Фавқулодда вазиятлар, Ички ишлар, Соғлиқни сақлаш вазирликлари ва бошқа идоралар вакилларидан иборат.\nМахсус Ҳукумат комиссиясига Қозоғистон вакиллари билан биргаликда ушбу фавқулодда ҳодисанинг сабабларини аниқлаш, мамлакатимиз фуқароларининг шахсини аниқлаш, ҳалок бўлганлар ва жабрланганларни мамлакатимизга олиб келиш, уларнинг оилаларига зарур ёрдам кўрсатиш бўйича чора-тадбирлар кўриш вазифаси юклатилган.\n2018 йил 18 январь куни махсус Ҳукумат комиссияси аъзолари белгиланган вазифалар ижросини таъминлаш учун махсус самолётда Тошкентдан Қозоғистоннинг Актюбинск шаҳрига жўнаб кетди.\nМазкур рукндаги бошқа мақолалар: « ЕХҲТ Бош котиби Томас Гремингер: «Ўзбекистонда ҳайратланарли ўзгаришлар юз бермоқда»\tҲамдардлик »


Смартфонларнинг саломатликка зарарини камайтириш усуллари маълум қилинди\nМалайзиянинг Пердан университети мутахассиси Эрн Фариз Мохд Поот смартфондан фойдаланиш вақтида саломатлик билан юзага келиши мумкин бўлган муаммоларни камайтиришга имкон берувчи бир нечта маслаҳатларни берди.\nМутахассиснинг таъкидлашича, смартфондан нотўғри фойдаланиш асоратлари биринчи навбатда таянч-ҳаракат аппаратига, жумладан бўғимлар, мушак ва пайларга салбий таъсир кўрсатади.\nМаслаҳатлардан биринчиси шундан иборатки, кафт ўлчамига мос келувчи смартфон харид қилиш керак, яъни қурилмани бошмалдоқ ва кўрсаткич бармоқ билан ушлай олиш муҳимдир. Шунингдек, бошмалдоқ билан смартфон экранининг исталган қисмигача тега олиш мумкинлигини текшириш лозим. Билакка юкламани камайтириш учун бошмалдоқ ва кўрсаткич бармоқни навбати билан ишлатиш лозим.\nМутахассис смартфонда матнни бир қўл билан териш ўрнига икки қўлда теришни тавсия қилган. Шунда юклама икки қўлга тақсимланади. Агар бу одатдан халос бўлишнинг имкони бўлмаса, унда матнни бармоқ учи билан эмас, ёстиқчаси билан терган маъқул.\nБундан ташқари, узоқ давом этувчи суҳбатларни қулоқчинлар орқали амалга ошириш маъқул, бунда смартфонни кўкрак, ияк ёки кўз баландлигида ушлаш лозим, шунда бўйин табиий ҳолатда бўлади.\nБу тавсиялар бармоқлар ва билакларда ҳамда бўйин ва белда оғриқлар пайдо бўлиши хавфини, қўлларнинг увишишини камайтиришга имкон беради.


президенти в.в.б Жанин Аньес республика собиқ президенти эво моралесни ҳибсга олишга ордер тез кунларда берилишини маълум қилди, дейилади RT хабарида. «Мамлакат олдида жавоб бериши шартлиги-ю, адолат ...\nсобиқ президенти эво моралес Аргентинага келди. Бу ҳақда Аргентина ташқи ишлар вазири Фелипе Сола 12 декабрь куни TN телеканалига маълум қилди. «У ҳозиргина ... у бу ерда қолади», — деди Сола. Фелипе Соланинг қўшимча қилишича, эво моралес билан бирга Боливия собиқ вице-президенти Альваро Гарсия Линера ...\nтўрт йил мамлакатни узлуксиз бошқарган эво моралес истеъфога чиқиб, Мексикага жўнаворди. Боливия байроқларини бошлари узра баланд кўтарган ёшлар «Ҳа, биз буни уддаладик!», дегандек ...\nчиқиб Мексикадан сиёсий бошпана топган Боливия собиқ президенти эво моралес ўз ватанида фуқаролар уруши чиқиб кетишидан хавотир билдирди. Боливияда ... саволга унинг жавоби шундай бўлди: «Бундан жудаям қўрқяпман». эво моралес таъкидлашича, ҳукумат унинг «Социализмга ҳаракат» партияси ...\nпрезиденти эво моралес 27 октябрь куни ўз фуқароларига мурожаат қилди. Баёнотда айтилишича, қандайдир душман кучлар мамлакатда давлат тўнтариши уюштиришга ... ўтамиз, ўтган овоз бериш натижаларига кўра, амалдаги давлат раҳбари (эво моралес) биринчи турда сайловчиларнинг 47,08 фоиз овозини тўплаган, ...\nпрезиденти эво моралес ўрмон ёнғинларини ўчиришда иштирок этаётган маҳал ёрдамчилари билан бирга йўқолиб қолди. Бу ҳақда Моралеснинг ўзи 29 август куни ... бўлдик». «Uno» канали бу қизиқарли видеоёзувни чоп этди: унда эво моралеснинг тунги ўрмонда Кабальо-Муэрто қишлоғи атрофида бир неча ...\nпрезиденти эво моралес Вазирлар маҳкамасининг 2019 йилги илк йиғилишини тонгги соат 5:00 да бошлади. Comenzamos el primer gabinete de la gestión 2019, ...\nпрезиденти эво моралеснинг бриллиантлар билан зеб берилган олтин медали ўғирлаб кетилди, деб ёзмоқда «Life.ru» Бунга президент қўриқлаш хизмати ходимларидан ...


24 октябр 2020, Тошкент вақти: 06:04\nИсёнчилар Қаддафийга қаршиликни давом эттирмоқда.\nХалқаро коалиция Ливия етакчиси Муаммар Қаддафийнинг ҳарбий истеҳкомларига ҳужумларни давом эттирди. Коалиция кучлари Қаддафийга қарашли ҳаво кучлари ва ҳаво ҳужумларидан мудофаа тизимлари йўқ қилинганини айтмоқда. Айни пайтда, Қаддафийга содиқ кучлар билан исёнчилар ўртасида жанглар давом этаётгани хабар қилинмоқда.\nХалқаро коалиция олти кундан бери Ливияни ҳаводан ўққа тутаётганига қарамасдан, Қаддафига содиқ кучлар ва исёнчилар ўртасида йирик шаҳарлар учун жанглар ҳам давом этмоқда.\nПайшанбага ўтар кечаси Триполида коалицияга қарашли учқич ёнилғи омборига ҳужум уюштирди.\nГувоҳларга кўра, пойтахт яқинидаги Тажура қишлоғида жойлашган ҳарбий базада ҳам катта портлаш рўй берган.\nЛивиянинг давлатга қарашли JANA агентлиги коалиция кучлари Тажурага қилган ҳужум оқибатида кўплаб тинч фуқаролар ҳалок бўлганини хабар қилди. Чоршанба куни кечқурун Ливия Ташқи ишлар вазири ўринсбоари Холид Қаим ҳаво ҳужумларини тўхтатишга чақирди.\n- Бугун амалга оширилган ҳаво ҳужумлари қуролланган ҳарбийлар билан оддий фуқароларни ҳам нишонга олди. Миллий мулоқот ва нормал ҳаётга қайтиш учун ҳаво ҳужумлари дарҳол тўхтатилиши лозим,- деди Ливия расмийси.\nҚаддафийга қарашли танклар мухолифат назоратида қолаётган Мисрата шаҳрида касалхонанини ўққа тутгани хабар қилинди. Шунингдек Қаддфийга содиқ снайперлар одамларга қарата палапартиш ўт очаётгани айтилмоқда.\nГувоҳларнинг айтишича, халқаро кучлар ҳужуми натижасида ҳукумат танклари исёнчилар қўлида қолаётган шаҳардан чекинган.\nШарқда ҳам Қаддафий тарафидаги кучлар билан исёнчилар ўртаида Аждабия шаҳри учун жанглар бўлгани хабар қилинди.\nФранция Ташқи ишлар вазири Ален Жюппе коалиция кучларининг Ливияга қарши ҳаво ҳужумлари “муваффақиятли” кечаётгани ва “қанча керак бўлса, шунча давом этади”, дея баён қилди.\nRTL радиосига берган интервьюсида Жюппе халқаро кучлар ҳужумлари оқибатида тинч аҳоли орасида талафотлар бўлганига оид хабарлар бўлмагани, ҳаво ҳужумлари “фақатгина ҳарбий иншоотларга қарши қаратилгани”ни таъкидлади.\n- Ливиянинг ҳарбий салоҳиятига катта путур етказилди. Барча ҳаво ҳужумига қарши воситалар – ёки уларнинг аксар қисми – йўқ қилинди. Унинг авиацияси ҳам йўқ қилинди. Ўзи авиация таркибидаги учқич ва вертолётлар сони кўп эмас эди. Уларда ҳозирча ерда ҳарбий ҳаракатлар олиб бориш салоҳияти, артиллерия воситалари сақланиб қолмоқда. Касалхонанинг бомбардимон қилинши бу режимнинг қанчалар ваҳший экани ва халқаро ҳамжамиятда унинг учун ўрин йўқлигини яна бир бор кўрсатади. Шунинг учун биз ҳаво ҳужумларини давом эттирамиз, деди Жюппе.\nПайшанба куни АҚШнинг Ливиядаги миссия учун масъул штаби бошлиғи сўнгги 24 соат ичида Ливияга қарашли бирорта учқич ҳавога кўтарилмаганини маълум қилди.\nЎрта ер денгизига кирган Mount Whitney ҳарбий кемасидан туриб гапирган контр-адмирал Жерар Ҳубер коалиция ҳужумлари тинч аҳолига таҳдид солаётган Қаддафий кучларига путур етакзаётганини таъкидлади.\nҲужумлар ҳарбий техника, ер-сомон русумидаги ракета мосламалари ва ҳарбий-логистик иншоотларни нишонга олаётганини қўшимча қилди АҚШ ҳарбийси.\nҲуберга кўра, кейинги 24 соат ичида коалициянинг 175 учқичи, жумладан АҚШга қарашли 113 ҳарбий самолет Ливия ҳаво ҳудудларига кирган.\nАйни пайтда, НАТО аъзолари миссияга ким етакчилик қилиши лозимлиги устидаги тортишувларни давом эттирмоқда. Вашингтон Ливия миссияси бошқарувини “яқин кунлар ичида” ўзидан соқит қилиш ниятини билдирди.\nҚўшма Штатлар, Франция ва Британия миссиядаги “асосий рол” НАТО зиммасига юкланиши лозим демоқда, бироқ бунинг учун иттифоққа аъзо 28 давлатнинг барчаси розилик бериши керак.\nТуркия НАТОнинг Ливиядаги ҳарбий амалиётларга бошчилик қилишига қарши чиқмоқда. Расмий Анқара ўз позициясини бу ҳужумлар оқибатида тинч аҳоли орасида талафотлар бўлиши мумкинлиги билан изоҳламоқда.\nТашқи ишлар вазири Ахмад Довутўғли чоршанба куни қилган чиқишида Ливиядаги ҳарбий амалиётлар тинч аҳолини ҳимоя қилиш, қурол эмбаргосининг амал қилиши ва мамлакат ҳаво ҳудидида парвозсиз режимни таъминлаш ҳамда инсонпарқварлик ёрдамни етказиш билан чекланиши лозимлигини баён қилди.\n- Бир томондан биз НАТОнинг бундай миссияни амалга оширишини номақбул, деб биламиз, бошқа томондан эса коалиция кучлари алоҳида операцияларни амалга оширмоқда, деди Туркия вазири.\nАйни пайтда, НАТОга аъзо давлатларга қарашли ҳарбий кемалар Ливияга нисбатан жорий қилинган қурол эмбаргосини таъминлаш мақсадида мамлакат соҳилларини патрул қилишни бошлади. Туркия ҳам Ливияни денгиздан блокада қилиш операциясида иштирок этмоқда.


Қонунлар ҳимоя қиладими • NeMolchi.uz\nҚонунлар ҳимоя қиладими\nIyun 25, 2020 Iyun 30, 2020\nФарғонада бир қиз шафқатсиз калтакланди: https://www.gazeta.uz/ru/2020/06/23/fergana/\n⚠ 31 май куни у калтакланди.\n⚠ 16 июнь куни зўравонга қарши жиноий иш қўзғатилди.\n⚠ 22 июнь куни мазкур воқеа ижтимоий тармоқларда тарқалди\n⚠ 23 июнь ИИВ Тергов департаменти ишни ўз назоратига олди.\nЖабрланувчи олган жароҳатларга қаранг: «Суд-тиббий экспертиза хулосасига кўра, Е.К. юзнинг ўнг томонида юмшоқ тўқималарга шикаст етказилди, жағнинг пастки бурчак суяги силжиши билан синган. Е.К.нинг олган жароҳатлари ўртача оғир деб баҳоланди”.\nКўплаб ОАВ ва блогерлар мазкур ҳодисани ўз саҳифаларида ёритди.\nФарғона вилоят ИИБ нинг расмий муносабати: “Интернет тармоқларида тарқалган ушбу хабар ўрганилганда, фуқаро Н.Х. 2020 йил 31 май куни Фарғона шаҳар Юксалиш кўчасида жойлашган И.Каримов номидаги Санъат саройи ҳудудидаги йўлнинг четида ҳаракатланиб кетаётган вақтида, Фарғона шаҳар, А.Яссавий кўчасида истиқомат қилувчи вояга етмаган Э.К.нинг етаклаб юрган ити унга яқинлашганини кўриб, қўрқиб кетганлиги сабабли, унинг итини ўзидан узоқлаштирмоқчи бўлган. Шунда Э.К. бу ҳолатни нотўғри тушуниб, фуқаро Н.Х.ни ҳақорат қилиб, уриб юборган вақтида фуқаро Н.Х. ҳам Э.Камалетдиновани юз қисмига қўли билан уриб тан жароҳати етказган.\nФуқаро Н.Х. ва вояга етмаган Э.К.лар ўртасидаги ўзаро жанжал вояга етмаган Э.Книнг ташқи кўриниши ёки миллати билан боғлиқ эмаслиги жиноят ишидаги далиллар билан ўз тасдиғини топди. Мазкур ҳолат юзасидан Н.Х.га нисбатан Жиноят кодексининг 105-моддаси 1-қисми билан жиноят иши қўзғатилиб, суриштирув ҳаракатларига киришилган” (https://fviib.uz/…/ofitsialnoe-soobschenie-23-ijunja-2020-g…).\nЛекин кейинчалик йигит бу гапларни инкор этди, уни нотўғри тушунишганини айтди. Ҳатто омма олдида узр ҳам сўради: “Барчангизнинг гувоҳлигингизда кечирим сўраб, бу ҳолат бошқа қайтарилмаслигини айтмоқчиман. Қилган ишимдан пушаймонман, қизни уришга ҳаққим йўқ эди. Унинг кучуги ҳақида айтганларимни нотўғри тушунишди. Биз ярашиб олдик. Ижтимоий тармоқларда бошқа бу мавзуни кўтармаслигингизни сўрайман. Мен адашдим. Барчангиздан узр сўрайман”.\nРақамларга эътибор беринг. Жиноий иш ҳодисадан икки ҳафта ўтгач қўзғатилди. Бу қанақаси?! Қиз бундай жароҳатлар билан шифохонага мурожаат қилгани аниқ. Шифокорлар ўз навбатида ички ишлар органларига хабар бериши керак. Хабар берилганмикан?\nҚиз ҳимоясизлигидан ижтимоий тармоқларга мурожаат қилишга мажбур бўлган. Турли гап-сўзларга кўра қиз ва онасига турли босимлар бўлган. Қиз аризасини қайтиб олди. Унинг айтишича, йигит ундан кечирим сўради ва даволаниш билан боғлиқ барча ҳаражатларни қоплади. Қизни тушунамиз. Ёлғиз онаси билан туради, Фарғона қаерда-ю, унинг ҳимоясига турган ОАВ ва блогерлар фаолият кўрсатаётган Тошкент қаерда. Айтганча, Фарғоналик биронта блогер бу воқеага муносабат билдирмади. Қизнинг қарорини ҳурмат қилган ҳолда, бизни ҳимоя қилиши керак бўлган органларга мурожаат қилмоқчимиз: жабрланган қиз энди кимга ишонсин?


Россия икки мингта суриялик фуқарога вақтинчалик бошпана берди » Ўзбекистон янгиликлари – Zamin.uz\nZAMIN.UZ / Дунё / 27 Ноябр 2015 года396\nРоссия икки мингта суриялик фуқарога вақтинчалик бошпана берди\nРоссия Федерал миграцион хизмати бошлиғи Константин Ромодановский МДҲ давлатларининг миграция идоралари раҳбарлари кенгашининг Санкт-Петербург шаҳрида бўлиб ўтаётган мажлисида Россия икки мингта суриялик фуқарога вақтинчалик бошпана берганини маълум қилди, деб хабар қилади «ТАСС». «Сурияда содир бўлаётган воқеалар туфайли Россияда вақтинчалик бошпана топган ушбу давлат фуқароларининг сони икки мингга яқинлашди», ― дея маълум қилди Ромодановский. Унинг сўзларига кўра, Россия Федерациясининг 85 та субъектларидаги ФМХ ҳудудий идораларига чет эл фуқароларидан қочоқ мақомини олиш учун 1166 илтимоснома келиб тушган бўлиб, шундан 26,8% – Афғонистон, 23% ― Сурия ва 22,6% ― Украина фуқароси мурожаат қилган. 104 кишига қочоқ мақоми берилган ва бу мурожаат қилганлар умумий сонининг 8,9% ни ташкил этади. ФМХ ҳудудий идораларида рўйхатда турган ва қочоқ мақомига эга бўлган умумий фуқаролар сонининг аксарият қисми Сурия (46,6%) ва Украина (35,4%) фуқароларига тўғри келиши таъкидланди. Манба: Daryo.uz\nЎқишни тавсия қиламиз Янги туғилган москвалик қизалоққа Сурия исми қўйилди\nХитойлик собиқ миллионер итлар учун бошпана яратаман деб қарзга ботди


«Машъал» икки легионер билан шартнома имзолади - Zamin.uz\n17:20 / 14.02.2015\nБугун "Машъал" ПФЛ кубогининг чорак финал баҳсини ўтказди.\nУшбу баҳсдан сўнг жамоамизда кўрикда бўлиб турган икки легионер билан бир йиллик шартномалар имзоланди. Келаётган мавсумда жамоамиз шарафини энди россиялик ҳужумчи Владислав Иванов ва беларусиялик ярим ҳимоячи Никита Букаткин ҳам ҳимоя қилади. Ҳар икки футболчининг ҳам ҳаракатлари Александр Хомяковга маъқул келди ва жамоада олиб қолишни жоиз деб топди.\nВладислав Иванов Эстонияда таваллуд топган ва айни вақтда Россия фуқароси ҳисобланди. 29 ёшли ҳужумчи фаолияти давомида Россия ("Химик", "Луч", "Торпедо"), Швеция ("Илиоуполи", "Астерас"), Эстония ("Транс", "Левадиа") клубларида ҳаракат қилган.Фаолияти давомида 107 та учрашувда майдонга тушиб, 65 та гол киритишга эришган.\n2014 йилда Эстониянинг "Левадиа" клуби шарафини ҳимоя қилди ва 21 та учрашувда майдонга тушиб, 19 та гол киритди. 2012 йил Эстония чемпионатида 23 та тўп киритиб чемпионат тўпурарига айланган.\n1988 йилда таваллуд топган ярим ҳимоячи, Никита Букаткин Беларусия фуқaроси ҳисобланади. Фаолиятини Беларусия чемпионатида олиб борган. Шу вақтга қадар "Нафтан" (2010-2013), "Минск" (2013), "Белшина" (2014) клубларида ҳаракат қилган.\nБеларусия ўсмирлар, ёшлар, Олимпия терма жамоаларида кўплаб учрашувларда майдонга тушган.\nМанба: www.std.uz “Замин” янгиликларини “Telegram”да кузатиб боринг\nЯнгиликлар » Спорт » «Машъал» икки легионер билан шартнома имзолади